Liian lyhyt hame? ~ Outo Paimen - Ne invoces expellere non possis\nHome verkko Liian lyhyt hame?\nBrowse » Home » geneettinenkoodi , linkit , paimensearch , paristokäyttöiset lelut , powered by Google , seksikkäät hameetovat ilo silmälle , tietoisuus , verkko » Liian lyhyt hame?\nklo 08:35 33 kommenttia\nSieltä löytyy bikinit, paristokäyttöiset ja usein yöpöydän laatikossa säilytettävät lelut, keinosiementäjien osoitteet, meikit, moottorit, jurtan asukkaat, kondomit, kauneuden hoitoon tarkoitetut tuotteet, venttiilienvälyksien säätöön tarkoitetut mittalaitteet ja paljon muuta mutta mikä se on? No tietysti Paimen search, jurtan uusi hakukone johon on yhdistetty Googlen voima joten nyt on kaikki oleellinen ja ihmiselämän kannalta välttämätön tieto yhdessä paikassa! Oi kyllä, myöhään eilen illalla tuunasin – tai paremminkin tein paremman version perinteisestä ”Hae tästä blogista”- gadgetistä verkkovastaavan sivustolla, jossa on mahdollista tehdä haluamansa näköinen, blogiin kohdistuva hakukone ja em. osoitteessa voi teeman (ulkoasun) lisäksi määrittää haun asetuksia, sitä miten hakutulokset näkyvät ja montaa muuta juttua. Hyvä keksintö jota koeajoin eilen ehtoolla, samalla kun jurtan chatissä juteltiin Marjaanan kanssa parisuhteesta, ihasteltiin Marran uusia bootseja, painostin Ninjaa perustamaan blogin, huikkasin Puolikurittomalle aka Puolinaiselle (joka ehdotti Marralle varsin räväkkää asukokonaisuutta) ja illan myöhäisinä vielä punaisen paatin komentajan Ninkan kanssa pohtiessa hameen sopivaa pituutta - hän kun on vaatetusalan ammattilainen.\nLiian lyhyt? Njäähh...hyvä mitta.\nSyötin Paimen search:iin erilaisia sanoja ja jos kävi niin ettei ko. sanaa jurtalta (blogistani) löytynyt,niin tuo jumalainen hakukone ei antanut minun masentua vaan tarjosi ison läjän linkkejä joiden kautta voisin saada hakemani asian. Usein jopa sivutolkulla. Joidenkin hakujen kohdalla kävi myös niin, että vaikka haettu sana esiintyi blogiteksteissä, niin Paimen serach päätteli ettei mokomat riitä ja roiskaisi muutaman linkin ikään kuin täydentämään kysyntää. Muutenhan tuo himmeli tarjoaa vain ja ainoastaan jurtalla kerrottuihin ja kirjoitettuihin sanoihin osoittavia hakutuloksia. Voi että mä olen onnellinen ja Paimen search:in väsääminen oli ehdottomasti paras teko sen jälkeen kun lopetin Datura Stramoniumin syömisen sillä tuo maittava vihannes sai meikäläisen roikkumaan verhoissa usein tuntikaupalla ja tästä aiheutui tarpeetonta kalabaliikkia varsinkin vieraiden läsnäollessa. Esimerkkinä mainittakoon viime tammikuu, jolloin meillä poikkesi hieman harvemmin käyviä vieraita (täti ja hänen miehensä, ensimmäinen vierailu 47 vuoteen) ja kuinka ollakaan, leipäni päällä oleva Datura sai minut loikkaamaan verhoihin ja ärisemään ihan sairaasti tiellä liikkuville ihmisille. Ovi kolahti ja täti miehineen oli poissa, toki hän soitti vaimolleni ja pahoitteli pikaista poislähtöä – oli kuulemma jäänyt hellan levy päälle ja heidän täytyi kiirehtää sitä sammuttamaan. Vaimohan tästä suuttui tapansa mukaan ja meille kehkeytyi niin kova riita ettei minun auttanut kuin perääntyä ja luvata etten koskaan enää syö mitään ruohoja, polttamisesta puhumattakaan.\n"Sovinnainen" versio eli voihan sitä kietaista vaikka verhot alapäätä peittämään jos siltä tuntuu.\nPalatakseni vielä Ninkaan ja hänen kanssaan käytyyn keskusteluun siitä, että kuinka lyhyt hame saa olla olematta liian lyhyt hame, väitän ettei liian lyhyttä hametta olekaan vaan kaikki se hameen paljastavuuteen liittyvä härskiys ja epäsiveellisyys on katsojan silmässä. Nämä saatanan tekopyhät normit, säädökset ja yleisesti hyväksytyt pukeutumismallit ovat tehty ainoastaan sen jokaisessa meissä asuvan pedon kurissa pitämiseksi. Joka toista väittää, leimattakoon hänet kerettiläiseksi paskan puhujaksi ja tulkoon hän kivitetyksi omilla kengillään ja tukehdutettakoon hänet hänen omilla ihokkaillaan sillä niin kuin me kiellämme lapsiamme katsomasta ihmistä joka on sairauden tai onnettomuuden takia poikkeava ulkomuodoltaan, niin me syyllistymme tietoisesti samaan tuijottaessamme paljasta pintaa tai paljastavaa vaatetta yllään pitävää henkilöä. Nimenomaan sillä erotuksella että me teemme sen viettiemme ja halujemme ohjaamana, kun taas lapsi katsoo tavallisuudesta poikkeavaa uteliaisuuttaan ja uteliaisuushan on kuten me kaikki tiedämme, yksi oppimisen perusteista. Toisin sanoen ihmiset ovat sukupuolesta riippumatta – tekopyhiä paskoja jotka tuomitsevat ne, jotka esim. pukeutumisellaan uskaltavat poiketa näistä flohien ja muiden runkefäärdien asettamista normeista. Varsinkin, kun geneettiseen koodiimme istutettu, lajin säilymisen kannalta välttämätön suvunjatkamisvietti tulee ihmisen toimintoja ohjaavan prioriteettilistan hyvänä kakkosena heti itsesuojeluvaiston jälkeen, joka on refleksi eikä niinkään tarpeeseen pohjautava halu. Tätä ikiaikaista ja koko evoluution seurannutta järjestystä on ihmisen näennäisen, muutama sata vuotta kestäneen ”sivistyksen” aivan turha koittaa muuttaa tai tukahduttaa.\nHyvänä esimerkkinä taannoinen aloite/keskustelu eduskunnassa joka käsitteli sitä että pitääkö ministereiltä ja kansanedustajilta kieltää seksipalveluiden osto. Eihän sitä tietenkään kielletty, vaan se julistettiin harkinnan varaiseksi ja jokaisen kansallevalehtelijan itsensä päätettäväksi. Ihmetellä siis täytyy miksi poliisi ratsaa samaan strippiklubeja (älkää viittikö tulla messuamaan orjatyövoimasta ja naisen alistamisesta, touhua on jatkunut niin kauan että jokainen tänne tuleva tietää ettei täällä mitään siivouspalveluita tahi sihteerin tehtäviä ole) kun kansanvalehtelijat ostavat selkätyöntekijöiltä heidän tarjoamiaan palveluita? Samaa kaksinaismoralismia näkee myös täällä blogspheressä ja se on perseestä, toisaalla kritisoidaan ja tuomitaan mutta mitä tapahtuukaan blogspheren laajan aavikon toisella reunalla? En sano kun me kaikki tiedämme sen. Eli jos joku vielä kehtaa väittää itseään siveyden sipuliksi ja tuomita näkemänsä hameen liian lyhyeksi, väitän että kyseessä on munattomaan tai pimpaimettomaan pääsiäiseen (elämäänsä) katkeroitunut kerettiläinen jonka olisi parempi painua villakäsineistämään isompien paineiden päästämiseksi.\nVerho nro 2.\nKylläpäs teki hyvää pärmättää koska en ole sitä aikoihin – sen turhuuden takia – tehnyt mutta nyt tuntui siltä oli absoluuttisen totuuden (muutahan jurtalla ei tarjotakaan) julkistamisen aika. Ja mikä parasta, nyt myös tämä aihe löytyy Paimen search:ista joten jos joku joutuu tappeluun/puolustamaan oikeuksiaan kerettiläisiä vastaan, ei hänen tarvitse muuta kuin sanoa että mennäänpäs tarkistamaan Paimen searchista kuinka asia on. Muutenkin, mitäpä sitä kukaan en googlettelemaan tai bingittelemään kun täältä löytyy kaikki mitä teidän tarvitsee tietää. Kyllä minä teitä niin pal rakastan että päätin rakentaa tuon jumalaisen, kaiken tietävän hakukoneen vaikka heittelihdin tuskissani ja Paimensearchin tekemiseen meni ihan sairaasti aikaa (het kaikki n. 6 klikkausta vaadittiin) mutta mitäpä minä en teidän eteenne tekisi. Joko tuli tapeeksi promottua? Jaa että liiankin kanssa? No hyvä on mutta kukapa sitä ei lastansa kehuisi...\nOikein hyvää lauantaita teille ja olkoon polkunne kevyitä. Kyllä mä kerettiläisistäkin tykkään muttei kannata niin kauheesti keuhkota kun kummiskin silmät jää kiinni niihin jumalaisiin kurveihin ja muuhun anatomian tarjoamaan kauneuteen.\nOikein hyvää lauantaita teille ja olkoon polkunne kevyitä. Kyllä mä banaanistakin tykkään ja varsinkin silloin kun sitä voi dippailla sulatettuun suklaaseen mansikoiden tapaan muttei kannata syödä niitä karoja, ne voi jäädä kurkkuun.\nOikein hyvää lauantaita teille ja olkoon polkunne kevyitä. Kyllä mä nyt haluaisin lähteä vessaan mutta tää kone ei päästä mua, ei vaikka mitä tekisin.\n(15 min. Myöhemmin)\nOikein hyvää lauantaita teille ja olkoon polkunne kevyitä. Nyt ollaan tilanteessa missä mulla on aika märät housut, samoin kun tää nojatuoli mutta nyt tuntuu siltä kuin pääsisin irti tästä ja voisin käydä vaihtamassa kuivaa kampetta ylleni joten oikein hyvää lauantaita teille ja olkoon polkunne kevyitä.\nJannen Kuvia ja Kuulumisia 9.35\nasiaa taas :-D\nOuto Paimen 9.59\nNakkasin sut tuohon jurtan lukulistalle kun niin taajaan täällä hyppäät :D\n(oli muuten aivan helvetin hienoja kuvia teikäläisen blogissa kun kävin hetki sitten pienehköllä tiedustelureissulla)\nOletko muuten samalla nimellä G+:n puolella (linkkiä kiitos)?\nOuto Paimen 10.03\nAstetta räväkkämmät sukat sekä hame mutta mikäs on kuvan tarina?\nEi muu kuin sopivan mittainen hame - paljasta ihoa näkyy mahasta asti :)\nOuto Paimen 10.47\nMissä päin maailmaa kuva on otettu?\nTäällä meillä tietysti.\nOuto Paimen 17.10\nNo minäpä kysyn toisin; mistä nappasit kuvan?\nEn enää löydä. Googlen kuvahaku on muutenkin muuttunu tosi huonoksi - ennen se näytti sivun täydeltä kuvia hakusanalla, ja kuvia pystyi katsomaan käymättä ko. sivulla. Nyt on neljä kuvaa per rivi ja kuvaa klikatessa joutuu sivulle saman tien. Ei kovin turvallista!\nOuto Paimen 20.47\nJoo, olen huomannut saman asian eli näköjään kaikki menee huonommaksi.\nJuu, ihan asiaa. Niin kauan kun kukaan ei käy kritiseeraamaan mun manne-tyylistä hametta ;) Tai muita pitkiä loihkanoita. Tai mun Pieni Torppa Reerialla, Siellä Isojen Kasvien Alla -hippivaatetusta :D\nOuto Paimen 10.05\nEn minä noita pitkiä hamosia kirjaimellisesti verhoiksi nimittänyt, vaan tarkoitin että voihan sitä tuollaisillakin verhota alapäänsä jos siltä tuntuu joten minen ainakaan käy rienamaan sun vaatetustas :D\nOuto Paimen 10.31\nVoi rakas Polga! :D\nHain sun nimelläs Paimen search:ista ja mitä tapahtuikaan?\nKaikkien jurtan omien linkkien lisäksi se tarjosi Olga Polgaa (Olga de Polga) lookany:n vastaavalla koneella ja siellä kun klikkasin Olgan edestä pois niin johan alkoi löytyä ;D\nOuto Paimen 10.32\nEli Paimen search on kiistatta maailman paras hakukone! :P\nTästähän on tulossa muotiblogi, ihan oman tyylisensä tietty.\nMutta itse en käytä roiskeläppää hameena, kesämekkoni on enempi mallia verho, no melkein...Tosin on pakko myöntää, että jostain syystä työelämän jakkupukujen jälkeen olen mielummin pitänyt pitkiä housuja. Hameen (Marimekon kauhtana) laitan vain juhlallisiin tilausuuksiin.\nOuto Paimen 10.09\nPois minusta muotiin liittyvä bloggaaminen!\nParemminkin tässä oli kyse tekoppyhästä kaksinaismoralismista kuin itse vaatetuksesta ja mun mielestä sillä hameen pituudella ei ole niinkään väliä, vaan siitä miten se kantajansa päällä istuu.\nHousut ovat itseasiassa monta kertaa paremmat kuin hame sillä oikeanlaiset housut oikeanlaisessa kropassa paljastavat enemmän kuin mitä hame koskaan paljastaisi ;D\nSä oletkin jo ehtinyt monta kertaa ruokablogata ja muistaakseni myös sisustusblogata, joten jo oli aikakin *ehheeeeeeeeeeeeh*! :D\nOuto Paimen 17.48\nSinä ja sun..! :D\nTämä postaus oli puhdas hyökkäys tekopyhiä ihmisiä kohtaan ja asevalinnaksi nyt sattui tulemaan se hameen pituus :P\nPaimen perkule! Menit sitten ottamaan kantaa. :D\nMe naisihmiset saatamme olla huolissamme oman hameemme mitasta siksi, että meille itsellemme on tärkeää, mitä kaikkea sieltä helman alta EI vilahda (tuon yhden kuvan perusteella etureppukin voi hulmahtaa esiin näköjään). Ymmärrän tämän paimentolaisenkin näkemyksen, johonka voin itsekin yhtyä niiltä osin, että jos toisen pukeutuminen häiritsee, niin rikka on todennäköisesti katsojan omassa silmässä. Tiettyjen ruumiinosien paljastaminen taas vie helposti huomion kaikelta muulta, ja ainakin itse tahdon kunnioittaa tätä tulevaa tilaisuutta sen verran, etten mene sinne juhlakalun (?) eteen esittelemään selluliittihanuriani etu- enkä takapuolelta liiaksi. <3 Eihän tapella enää tästä! <3\nYleisesti ottaen katsoisin etikettiä opiskelleena *paukuttelee henkseleitä taas*, että semmoinen nippanappa yli puolireiteen ulottuva hame on lyhyintä, mitä voi päälleen iskeä ilman, että viimeistään portaissa kävellessään tai istuessaan julistaa tilanteen pääaiheeksi oman pylperönsä. :) Sanokaa sitten että olen sovinisti, ehkäpä olenkin.\nOikessahan sinä olet eikä tästä tarvitse tapella. Tuo mainitsemasi hameen mitta on varsin oivallinen koska mielikuvitukselle on aina jätettävä se oma tilaisuutensa.\n*vaipuu muistelemaan Ninkan suloisia kinttuja*\nNo niin, tänään totisesti on persahteripäivä muuallakin kun mun blogissa ;-) Pituuteen en ota kantaa, muuten kuin että kerron päälläni olevan farkkuisen juuri nyt. Hyvä siinä on viipottaa etiäpäin\nOuto Paimen 12.48\nVai farkkuhame..hmmm..muista silti se kuva josta oli puhetta toisaalla ;D\nNo niin, farkku vaihtui myötäilevämpään kesämekkoon. Ilma on todella kuin morsian, kuten tuolla chatissa totesit. Aurinkoa ja nautiskelua terassilla, ah!!!\nOuto Paimen 17.08\nKyllä se myötäilevämpi on varmaan mukavampi näillä keleillä tai ainakin luulisin niin, koska tuo miedän takapihan mittari (joka on auringon paisteessa) näyttää +22 lämpötiloja ja en usko että teidän selkosilla on kylmempää!\nRitva N 13.50\nIhan hyvän mittainen tarina hameesta, ei joka päivä löydy.\nMulla hameita joka mittaan ja pidän vaikka ei olisi sopivaa.\nNo farkkuhame ei oikein ole.\nSen pitää vain pitää mielessä ettei riko siveys pykälää tai voi poliisi setä tulla ja olla vihainen :D\nOuto Paimen 14.30\nNo tuo on minun mielipiteeni eli puolutuspuheeni...eikun oodi lyhyille hameille!\nKesällä saa pitää (ja talvella jos tarkenee) vaikka kuinka lyhyttä hametta eikä edes virkavalta voi sitä estää ;D\nMaelka X 16.31\nHame ON liian lyhyt. Piste.\nOuto Paimen 17.12\nNoin yleisesti ottaen? Ihan sillä koska tekstissä olevissa kuvissa kaikki olivat ihan osavan mittaisia ;D\nMaelka X 18.16\nKolme viidestä hameesta liian lyhyitä... noin yleisesti ottaen ;). Kotona nekin tietty menee. Kaikkee ei tarvii näyttää kaikille.\nVastustan seksiä arvona, koska se tuntuu olevan nykyajan suurin arvo. Seksiä siellä, seksiä täällä, seksiä ihan kaikkien päällä. Millään muulla ei tunnu olevan väliä.\nEn siis vastusta seksiä vaan tätä nykyajan seksillä kyllästettyä arvomaailmaa.\nOnhan se totta että seksin avulla kaupataan nykyisin lähes kaikkea ja mun mielestä seksistä on muutenkin tehty likaista vaikka se on oikean kumppanin kanssa ja oikeissa olosuhteissa toteutettuna yksi maailman kaunemmista asioista.\nHmm, mulla oli just tänään minihame päällä. Tosin siveästi legginssit (=oikeasti vanhat juoksutrikoot) siinä alla, jotta mitään ei vilahtais, vaikka kuinka pyllistelisin. Ja pyllistin kyllä miehelle kotona ennen lähtöä, että jos meen näin niin näkyykö perse ja ei kuulemma näkyny.\nOuto Paimen 20.51\nNo niin, sinä hoidit homman kunnialla ja osoitit sen että myös lyhyttä hametta voidaan käyttää "virallisemmissakin" tilaisuuksissa kun sen tekee oikein. Vähän typerästi määritelty mutta tajusit varmaan.


Alkoholilaki tulee kokonaisuudessaan voimaan maaliskuussa\nTyöpaikat ja oppilaitokset\nPakkausmerkinnät ja esilläpito\nPitkään valmisteltu uusi alkoholilaki tulee voimaan kokonaisuudessaan 1.3.2018. Osa muutoksista tulee voimaan kuitenkin jo 1. tammikuuta 2018. Tasavallan presidentti vahvisti alkoholilain 28. joulukuuta.\nAlkoholilain tarkoitus on jatkossakin ehkäistä alkoholista aiheutuvia haittoja. Uudistuksessa säilytetään Alkon vähittäismyyntimonopoli ja nykyinen alkoholijuomien vähittäismyynnin lupajärjestelmä.\nOsa muutoksista tulee voimaan jo 1.1.2018\nHeti vuodenvaihteen jälkeen 1. tammikuuta vahvojen oluiden ja siiderien sekä long drink -juomien myyntiä vapautetaan kaupoissa, ravintolat saavat mainostaa happy hour -tarjouksiaan, käsityöläisoluiden vähittäismyyntilupia saa hakea ja väkevien alkoholijuomien hintamainontaa vapautetaan verkossa. Ravintoloiden aukioloa koskeva sääntely poistetaan, mutta anniskeluaikoja koskevat muutokset tulevat voimaan vasta 1.3.2018.\nVanhentuneita ja kankeita normeja on karsittu erityisesti ravintola-alalta\nYhdellä anniskeluluvalla saa jatkossa anniskella kaikkia alkoholijuomia. Erillisiä A- ,B-. tai C-lupia ei enää ole. Ravintolat voivat hankkia luvan alkoholijuomien vähittäismyyntiin päivittäin klo 9–21 välisenä aikana. Säännöt ovat samat kuin muussakin alkoholijuomien vähittäismyynnissä.\nUuden lain mukaan jokaisessa työvuorossa pitää olla täysi-ikäinen vastuuhenkilö, mutta hänelle ei aseteta erityisiä pätevyysvaatimuksia. Alkoholia voi ravintolassa anniskella vuorovastaavan valvonnassa 16 vuotta täyttänyt henkilö.\nUsean ravintolan yhteiset anniskelualueet ovat jatkossa sallittuja. Aiemmat tilapäiset anniskeluluvat korvataan osittain kevyemmällä menettelyllä. Ns. ”catering”-ilmoituksella ravintolat saavat jatkossa anniskella esimerkiksi aiemmin hyväksytyissä yritystiloissa, alueen juhlapaikoissa ja festivaaleilla tehtyään anniskelusta pelkän ilmoituksen aluehallintovirastolle.\nAlkoholijuomien anniskeluaika päättyy jatkossakin klo 01.30, mutta anniskelua saa jatkaa ravintolan omalla ilmoituksella enintään klo 04.00:ään. Aiempi lupakäsittely siis poistuu, mutta ravintoloille tulee vaatimuksia järjestyksen valvonnasta. Ravintolaa ei tarvitse enää sulkea anniskelun päätyttyä, mutta anniskellut alkoholijuomat on nautittava tunnin kuluessa anniskeluajan päättymisestä. Viranomaisilla on oikeus rajoittaa ja kieltää anniskelu häiriöiden ehkäisemiseksi.\nAlkon monopoliasema säilyy – etämyynnin rajoittamista selvitetään\nUuden lain myötä Alkojen aukioloaika pitenee tunnilla aiemmasta kello 20:stä kello 21:een.\nÄänestäessään alkoholilaista 19. joulukuuta eduskunta edellytti, että hallitus selvittää alkoholijuomien etämyyntiä koskevat epäselvät säännökset. Eduskunta edellyttää, että alkoholijuomien vähittäismyynnin yksinoikeus säilyy Alkolla ja että samalla turvataan suomalaisten elinkeinonharjoittajien yhdenvertaisuus suhteessa ulkomaalaisiin alkoholijuomien myyjiin. Sosiaali- ja terveysministeriö on asettanut alkoholijuomien rajat ylittävän etämyynnin rajoittamista selvittävän työryhmän.\nHallitusneuvos Ismo Tuominen\np. 02951 63341\nJohtaja Kari Paaso\np. 02951 63340\nUusi alkoholilaki: Mitä tapahtuu maaliskuun alussa?\nAlkoholilain uudistus työllisti viranomaisia\nTupakka – uhka ympäristölle


Puutarhan ja hellan välissä: marraskuuta 2013\nTyrni on tönöttänyt meidän pihassa jo vuosikausia. Ihan vain kauniin ulkonäkönsä takia se alunperin ostettiin, toki hommattiin sille saman tien poikaystävä viereen, vaikkei mitään ideaa marjojen hyötykäytöstä ollutkaan. Muutama vuosi meni, ennen kuin marjoja alkoi näkyä, ja tulihan niitä joskus talteen poimittuakin, tosin suurin osa meni loppusyksystä harakoiden nokkiin.\nVasta viime vuonna havahduttiin siihen, että tyrnihän on kaikesta kirpeydestään, naksahtavista siemenistään ja vistosta poimittavuudestaan huolimatta monipuolinen kaveri, ja etenkin leivonnassa tuo mukavan hedelmäisen maun mukanaan.\nTyrni ja porkkana odottavat vielä parittamista (sopivat varmasti yhteen loistavasti), samoin kuin chefin visioima tyrni-rosmariini ceviche, mutta takaraivosta pingahtanut idea tyrnivinegretistä tuli kokeiltua ja hyväksi havaittua.\nChef otti noin desin tyrnimarjoja ja puristi niistä mehun siivilää apuna käyttäen. Mehuun lisättiin suolaa, sokeria ja oliiviöljyä, ja lopputulosta monitoroitiin ihmiskokein. Kun tyrnin hapokkuus viimein taittui suuhun sopivaksi (kuulemma siihen tarvittiin yllättävän paljon sokeria), vinegretti sai seurakseen ruohosipulisilppua ja päätyi aateloittamaan paahdetun kuhan.\nSen verran hyvää oli, etteivät kädet tule ens vuonnakaan saamaan armoa, vaan tyrnin poimiminen jatkuu.\nTunnisteet: kala, tyrni\nMuina puutarhureina luin Kitchen Gardenia ja törmäsin kuvaan, missä täti nyhti maasta jättimäisiä retiisejä, ja kuvatekstinä oli jotain winter radishista. Siitäpä sitten piti kirmata googlettamaan, ja kuulemma kiinalaiset ja japanilaiset retiisilajikkeet menestyvät viileässä, joten niitä kannattaa kylvää syksyä vasten. Aha. Olisitte aiemmin kertoneet, sillä olin jo ehtinyt tilata vuoden 2014 siemenet.\nUusimmassa Kitchen Gardenissa tosin käytiin läpi ens vuoden siemenuutuudet, joten voi olla, että tässä joutuu vielä yhden tilauksen tekemään. Carminat-papu on kuulemma erityisen maukas, ja perinteinen ranskalainen tomaatti Noire de Crimée suorastaan savuisan makuinen. Ranskalaista talviretiisiä Violet de Gournay olisi tarjolla, ja ois hauska kokeilla Dragon's tongue -rucolaa, kun siinä on hienon pinkit lehtiruodit.\nThompson & Morganin tilaus tuli jo postilaatikkoon. Yllättävän paljon olin tilannut kukkia, mutta onneksi miltei jokaisen kohdalla luki edible flowers, joten eivät ihan täysiä turhuuksia olleet. Mukana tuli vielä pieni kirjanen, jossa oli juttua syötävistä kukista ja muutama ruokaohjekin!\nSiinä sitten heräsin aamusella ja tuli niin hyvä mieli, kun muistin, että tänään pääsee kylvämään siemenet kasvimaahan. Kunnes tajusin, että onkin marraskuu, vettä sataa, ja kaksi kolmesta koirasta on kammottavassa mahataudissa. Ei hyvä.\nMeNaisetin inspiroimana täytyi tehdä lohtupastaa marraskuun kuraan ja tihkuun.\n1 pieni oksa rosmariinia\n- paahda pannulla oliiviöljyssä\n100 g ricottaa\n- sekoita oliivien, pähkinöiden ja basilikan kanssa\n- keitä al denteksi\n- kaada keitinvesi pois\n- sekoita päärynä- ja ricottaseosten kanssa\n- mausta suolalla ja mustapippurilla\nTodella hienoa, että hirvi on löytänyt tiensä perusmarkettiin saakka, ainakin näin sesonkina. Saatavana on ollut lähinnä kulma- ja sisäpaisteja, joista jälkimmäinen oli meillä viikonloppuruokana. Todella mureaa lihaa, jota tekisi mieli popsia jo raakana.\nValmistus alkoi edellisenä päivänä, jolloin paistin pintaan rubattiin Parhialan pastramimausteseosta. Paisti käärittiin tiukkaan kelmuun ja laitettiin jääkaappiin maustumaan.\nSeuraavana päivänä liha otettiin huoneenlämpöön noin tunniksi. Mausteseos siivottiin pois, ja liha sai mukavan värin pintaansa pannulla voi-öljyseoksessa. Paistomittari tökättiin paksuimpaan kohtaan, ja paisti laitettiin uuniin 150 asteeseen, kunnes sisälämpö oli 52 astetta. Sen jälkeen paisti pääsi levähtämään folion alle.\nLisukkeeksi valikoitunut parsakaali höyrytettiin ensin lähes kypsäksi ja sen jälkeen paahdettiin vielä pannulla öljy-hasselpähkinä-hunajaseoksessa.\nTunnisteet: hirvi, kaali\nMikä sen mukavampaa kuin toisen ollessa työmatkalla saada pilvessä olevaan ruokaidealistaan päivitys "vaimolle kampasimpukoita, voikastiketta ja shampanjaa". Sopii vaimolle :-)\nKampasimpukat pitää kuivata huolellisesti ennen kypsentämistä, jotta ne paistuvat eivätkä keity. Voi-öljyseos laitetaan kuumenemaan pannulle ja mukaan donkataan hieman valkosipulia antamaan makua. Kampasimpukoita paahdetaan sen verran, että pintaan tulee hyvä sävy ja rapsakkuus.\nBeurre blanc eli voikastike syntyy hienoksi silputusta salottisipulista, valkoviinietikasta sekä sitruunamehusta... ja tietenkin voista. Nesteet ja sipuli kiehautetaan ja keitetään kokoon. Sen jälkeen kattila nostetaan pois liedeltä ja joukkoon sekoitetaan pari nokaretta kylmää voita. Kattila laitetaan takaisin liedelle miedolle lämmölle ja voinokareita sekoitetaan kastikkeeseen oman maun mukaan. Ohjeissa kastikkeeseen tulee reilusti voita, mutta chef laittoi vain (!) 50 g.\nMahtavan hyvä alkupala äyriäisiä (ja voita) rakastavalle vaimolle. Eikä se shampanjakaan huonoa ollut.\nAlkuperäisessä ohjeessa käytetään Cloettan toffeenappirullaa, mutta olin minttufiiliksellä ja nappasin kaupasta Maraboun minttunappirullan sen sijaan.\n- hiero keskenään tahnaksi (ei siitä vaahtoa saa kukaan ikään mitenkään)\n- sekoita tahnaan\n- sekoita tahnan joukkoon\nLisäksi tarvit 2 rullaa minttusuklaanappeja tms. mukavaa toffeenamia.\nOta hyppysellinen taikinaa ja taputtele siitä pieni lätty kämmenelle. Laita minttunappi lätyn keskelle ja taittele reunat napin suojaksi. Varmista taikinan peittävyys pyörittelemällä taikinapalloa kämmenten välissä lihapullatyyliin. Taikina on sen verran rasvaista, että sitä on helppo käsitellä. Jos mahdollista, laita pyöritellyt pallerot hetkeksi (pari minsaa riittää) kylmään, niin eivät leviä niin paljon uunissa + täytteet pysyy paremmin sisällä.\nPaista 200 C/10-12 min. Itse sain tästä taikinamäärästä aikaan 23 keksiä.\nLuigi on jo vuosia himoinnut keittiöön yrtinkasvatushärpäkettä talvikuukausiksi, mutta jostain syystä olen ollut skeptinen moisten gadgettien suhteen. Tietysti suolainen hintakin on hirvittänyt - satasella ostaa aika monta ruukkua basilikaa.\nTänä syksynä markkinoille tuli Fiskarsin Kitchen Garden, ja jostain selittämättömästä syystä se heti ensimmäisestä lehtimainoksesta lähtien puhutteli puutarhuria. Kuvissa se tosin näytti mitättömän pieneltä.\nViikko sitten pääsin viimein käpistelemään moista härpäkettä ihan livenä Chef & Sommelierissa, ja kun Sasu vannoi ja vakuutti laitteen olevan hyvä, pistin Kitchen Gardenin tilaukseen. Übersuolaisesta hinnasta huolimatta, siis. Ja heti, kun olin omani Iittala storesta tilannut, huomasin pömpelin olevan Stockan verkkokaupassa 20 € halvempi. No, Iittalasta sain yllättävän hyvää palvelua, sillä pömpeli oli kotikeittiössä jo saman viikon perjantaina.\nPömpelin keskellä on siis tuommoinen ledipuikko, joka antaa kasveille valoa (ja puutarhurille kirkasvalohoitoa). Pömpelin (konepestävään!) alaosaan kaadetaan vettä ja sen päälle laitetaan yrttiruukut. Paketissa on mukana 2 tukiruukkua ja niihin kapillaarimatot, jotka imevät kasvien juurille vettä. Kaupan yrttiruukkuja tuonne mahtuu 5-6. Läpinäkyvässä kuvussa on liukuovi, joten kastelu ja sadonkorjuu hoituu vaivatta.\nItsellä on kolmenlaista kokeilua pömpelissä menossa: kuukauden verran keittiön pöydällä vesilasissa lojuneet ja lehtiään anteliaasti ruoanlaittoon luovuttaneet basilika ja salvia saavat kokeilla toipumista; landcress (joku lehtevä krassi) ja timjami koekaninoivat pömpelikasvatusta siemenestä; ja kaupan basilika ja ruohosipuli näyttävät kuinka pitkään jaksavat sinnitellä elossa. Nekon (Neon?) lannoitteella ravitsen kokeiluja, sillä tuskinpa noissa kaupan ruukuissa liiemmälti ravintoaineita on enää jäljellä.\nPuutarhakausi siis hyvässä lykyssä jatkuu, ja jos tuo pömpeli oikeasti toimii, ens syksynä voi jo hyvissä ajoin aloittaa siemenkasvatuksen tai sitten tehdä kuten Sasu ja lapsata kasvimaalta yrttejä pömpeliin talteen. Jännittävää!\nKauppilan sipulitilauksen yhteydessä tilasin myös talvivalkosipulia, mutta kun olin saanut kynnet (sekä omat että valkosipulin) maahan, huomasin hankkineeni niitä ihan liian vähän. Honkasen puutarha kyllä mainosti saaneensa mahtavia valkosipuleita syysistutukseen, mutta siinä vaiheessa meillä oli jo maa lumessa & jäässä, enkä muistanut asiaa sen koommin.\nKaiken tämän sateen jälkeen maa on taas muokkauskunnossa, ja sattumoisin kun olin itselleni piristävää kukkakimppua ostamassa, huomasin Honkasen mahtavan muhkeat talvivalkosipulit kassan vieressä. Kuvasta ei noiden jättimäistä kokoa huomaa, mutta ovat siis naispuolisen pienviljelijän nyrkin kokoisia. Lajikkeen nimi oli kaupassa komeasti esillä, mutta muistan siitä vain alkukirjaimen S. Ois tarttenut napata kuva, jotta olisi saanut lajikeen referenssiksi tulevia vuosia varten.\nJahka tuo sade tuosta muutamaksi minuutiksi hellittää, käyn donkkaamassa kynnet kasvimaan kulmalle ja toivon, että niistä kasvaa yhtä suuria kuin emosipulinsa. \nLähettänyt Ulla klo 8.26 1 kommentti:\nMaksa on aina hyvää, etenkin kun chef sen vuolee ohuen ohuiksi lastuiksi. Hirvenvasan maksa tosin vie maksaruuat aivan toisiin sfääreihin, kun siinä on niin puhdas, raikas ja ei-navettainen maku. Mutta kelpaa se nautakin.\nPalsternakat paahdettiin taas uunissa, oliiviöljy-hunajakylvyssä. Lautasella saivat kaverikseen Roquefortia (on se vaan sinihomejuustoista se paras. Tosin Saint Agurkin on OK) ja paahdettuja manteleita. Tämän vuoden löytö on palsternakan ja paahdetun mantelin liitto. Innostava mantelivinkki tuli viime viikonloppuna myös Chef & Sommelierista, jossa manteli yhdistettiin kaskinauriin kanssa. Aivan loistava combo.\nTunnisteet: juures, maksa, palsternakka\nLuomukaritsan entrecote ja paahdetut kurpitsaveneet\nLammasmaailman karitsapaketissa oli hieno setti karitsan entrecotea, jossa oli sopivan paljon (= paljon) rasvaa. Muistan, kun ensimmäisen kerran ostimme marketista naudan entrecotea, ja myyjäsetä kehotti hauduttamaan pihvejä pitkään, jotta niistä tulee mureita ja läpikypsiä. Paakarissa entrecotea syödessä saimme puolestaan ohjeeksi vain näyttää pihville pannua. Sanomattakin selvää, kumpaa ohjetta olemme siitä lähtien noudattaneet.\nMehevien pihvien seuraksi chef paahtoi kurpitsasiivuja Nigel Slaterin ohjeella. Siivujen päälle lorautettiin oliiviöljyä ja maustettiin suolalla ja mustapippurilla. Uunissa paahtuivat 200 C/40 min. ja olivat miellyttävän pehmeitä ja maukkaita.\nTunnisteet: kurpitsa, lammas\nKaritsan ulkofilepastrami ja paahdettua palsternakkaa\nLammasmaailma mainosti tuoretta lähikylän luomukaritsaa, jota kävimme pienen laatikollisen hakemassa. Kasvimaalta löytyi sopivasti vielä yllätyspalsternakkoja juuri kun lankomies Glorian ruoka & viinissä niitä uunissa paahtoi. Sopiva setti lauantaille.\nKaritsan ulkofileeseen rubattiin pastrami-mausteseosta ja annettiin maustua muutama tunti. Pinnat paistettiin kiinni pannulla, minkä jälkeen karitsa päätyi uuniin lämpömittarin kanssa. Kun sisälämpötila saavutti 52 asteen, file pääsi pois uunista folion alle vetäytymään.\nPalsternakat siivutettiin uunipellille ja niiden päälle pirskotettiin oliiviöljyä, hunajaa, suolaa ja timjamia. Kuumassa uunissa saivat paahtua sen verran, että pintaan tuli väriä. Mehevää, suussasulavaa, parhautta.\nLähettänyt Ulla klo 10.34 2 kommenttia:\nTunnisteet: juures, lammas, palsternakka\nLähettänyt Ulla klo 13.28 8 kommenttia:


kuinka paljon aikaisemmin kakkupohjan voi tehdä\nveikkaus petteri punakuono\nilmainen pokemon peli\nToivottavasti tämä on vain joku vaihe.. Mutta tässä sitä huomaa, että ei lapsesta ”tehdä” kaikkiruokaista vaikka miten laidasta laitaan syötäisi ja rohkaistaisi uusiin makuihin.. Nyt on ollut mielenkiintoista seurata toisen lapsemme ruokaan tutustumista, saa nähdä kuinka kauan avoimuus ja into uusiin makuihin hänellä säilyy..\nArktisten seutujen asukkaat (eskimot, saamelaiset) ovat aina tienneet että ruoka säilyy pakastamalla ja hyödyntäneet tätä tietoa lihan ja kalan säilyttämisessä. Venäjältä on löytynyt vanhoja 15 000 vuotta asuinpaikkoja, joissa on käytetty hyväksi luonnon pakastinta.\nEli kannattaa ensin katsoa onko riittävä määrä ja tehdä sitten vaikka myöhemmin lisää. En osaa ihan tarkkaan sanoa kuinka pitkään valmis ruoka säilyy, mutta ainakin saman verran kuin avattu kasvikermapurkki jääkaapissa. Kannattaa vielä laittaa kannelliseen astiaan, niin säilyy pidempään. Halit myös sinne! Vastaa Poista\nKeskustelu - Apua! Kauan munakoiso säilyy jääkaapissa? | Aihe\nSeuraavia ruoka-aineita tulisi välttää 3 vrk ennen virtsan keräystä ja keräyksen ajan: ananas, banaani, tomaatti, pähkinät, sienet, kiivi, luumu, passionhedelmä, avokado, munakoiso ja punaviini. Säilytys muuttaa virtsaa. Virtsassa tapahtuu muutoksia säilytyksen aikana. Muutokset johtuvat kemiallisista syistä ja bakteerien vaikutuksesta.\nBaileys Original Irish Cream - Maitokahvinruskea, täyteläinen, kermainen, kaakaoinen, suklainen\nOikein säilötty säilyke säilyy huoneenlämmössä, mieluiten hieman viileässä vaikka kuinka kauan. Leikkaa kesäkurpitsa ja munakoiso noin 1,5 senttimetriä\nIlman kanssa tekemisiin joutuessaan säilykepurkista saattaa irrota haitallisia aineita. Säilykepurkin sisältö säilyy jääkaapissa 1-3 päivää. Taikina-säilyy jääkaapissa vuorokauden foliossa. Tilli-jos ruukussa, säilyy hyvin kun ruukkua hieman kostuttaa vedellä.-jos irrallisena, säilyy paremmin jos varsi on kiinni lehdissä. Tryffelit\nKesän sato säilötään nyt! Kokeile herkullista purkkiporkkanaa


Huumekauppaa ja rikoksia laidasta laitaan: Jengissä mukana alaikäisiä - MTVuutiset.fi\nHuumekauppaa ja rikoksia laidasta laitaan: Jengissä mukana alaikäisiä\nJulkaistu 06.06.2012 13:33 (Päivitetty 19.06.2012 02:03 )\nPohjois-Karjalassa toimineen huumeorganisaation esitutkinta on valmistumassa. Keskusrikospoliisi epäilee yli 20 henkilön välittäneen Joensuun ja Kiteen seudulla muun muassa hasista, marihuanaa ja amfetamiinia.\nLisäksi kaupan on ollut ekstaasia, LSD:tä ja huumaavia lääkeaineita sekä design-huumausaineita kuten synteettistä kannabista ja erilaisia jauheita. Esitutkinnassa paljastui myös kannabiskasvattamo ja lukuisia omaisuusrikoksia.\nJoukon viisi venäläissyntyistä päätekijää oli esitutkinnan aikana vangittuina törkeästä huumausainerikoksesta. Heistä osalla on Suomen kansalaisuus ja osa on Suomessa opiskelijana. Epäillyistä valtaosa on kuitenkin suomalaisia. Heistä osa on alaikäisiä.\nPäätekijöinä toimineiden miesten epäillään tilanneen netistä design-huumeita ja myyneen niitä sekä design-huumeisiin vaihdettuja perinteisiä huumeita muun muassa alaikäisille nuorille.\nPoliisi takavarikoi esitutkinnassa huumeorganisaatiolta muun muassa varastettua omaisuutta lähes 10 000 euron edestä. Lisäksi takavarikoitiin yli sata grammaa design-aineita useammassa erässä. Perinteisiä huumausaineita – pääasiassa marihuanaa – poliisi otti talteen noin puoli kiloa.\nJoensuussa viime viikolla ilmitulleet design-huumeiden aiheuttamat kuolemantapaukset eivät poliisin mukaan liity nyt valmistumassa olevaan tutkintaan.\nTutkinnasta vastaa keskusrikospoliisi. Huumeorganisaation paljastamiseen osallistuivat myös paikallispoliisi, tulli ja rajavartiosto.


Asiakasvarat on pidettävä erillään muista varoista\nJos kirjanpitovelvollisella on hallussaan niin sanottuja asiakasvaroja, niille avataan erillinen pankkitili. Asiakasvarat pidetään vain tilapäisesti kirjanpitovelvollisen omalla pankkitilillä.\nKarolina Söderlund KTT, KLT, DHS Oy Audit Partners\nEsimerkiksi asianajajat saavat välillä haltuunsa päämiehilleen kuuluvia varoja. Tarkoitus on, että asianajaja tilittää päämiehen puolesta kolmannelle henkilölle tai kolmannelta henkilöltä päämiehelle kuuluvia rahoja. Näitä kutsutaan asiakasvaroiksi. Myös ”cash management”-yritys (KILA 1989/1056), perintätoimisto (1995/1320), tukirahoituksen välittäjä (2002/1683) ja välityskauppoja tekevät yritykset (1996/1442, 2003/1695, 2010/1850) ovat hakeneet kirjanpitolautakunnalta lausuntoja liittyen asiakasvaroihin.\nKirjanpitolain 1 luvun 1 § mukaan jokainen, joka harjoittaa liike- tai ammattitoimintaa, on kirjanpitovelvollinen harjoittamastaan liiketoiminnasta. Tämä tarkoittaa myös, että ainoastaan liiketoimista saadut tulot, menot, rahoitustapahtumat ja niiden oikaisu- ja siirtoerät kirjataan kirjanpitoon (KPL 2 luku 1 §). Kirjanpitovelvollisen varat ja velat on siten pidettävä erillään muista varoista ja veloista. Tätä kutsutaan myös entiteettiperiaatteeksi, eli tilinpäätöksen on annettava tiedot juuri kirjanpitovelvollisen toiminnasta, eikä muiden kirjanpitovelvollisten toiminnasta.\nAsiakasvarat on näin ollen pidettävä erillään kirjanpitovelvollisen omista varoista, koska ne eivät kuulu kirjanpitovelvolliselle. Kirjanpitolautakunnan lausunnon mukaan (2002/1683, 2003/1695) varat ovat erotettu asiakasvaroiksi, jos niille on avattu erillinen pankkitili ja ne muuten säilytetään erillään. Asiakasvarojen tileille ei saa tallettaa muita varoja. Pankkitilin käyttäjä voi kuitenkin olla asiakasvarojen haltija. KILAn lausunnon mukaan (2003/1695, 2010/1850) asiakasvarat on myös tosiasiallisesti pidettävä erillään kirjanpitovelvollisen varallisuudesta. KILAn mukaan ei saa maksaa esimerkiksi kirjanpitovelvolliselle kuuluvia maksuja asiakasvaratililtä tai lainata asiakasvaratileiltä rahaa. Erottamista ei ole silloin asianmukaisesti suoritettu.\nTilinpäätöksen on annettava oikeat ja riittävät tiedot toiminnan tuloksesta ja taloudellisesta asemasta (KPL 3 luku 2 §). Taloudellinen asema tässä yhteydessä tarkoittaa kirjanpitovelvollisen varoja ja velkoja (KILA 2002/1683, 2003/1695). Kirjanpitolautakunnan lausunnon mukaan (1986/837, 1989/1056, 1995/1320, 2003/1695, 2010/1850) kirjanpitolaki ei vaadi, että asiakasvarat sisällytetään kirjanpitovelvollisen kirjanpitoon. Kirjanpitolautakunta on katsonut, että oikean ja riittävän kuvan saamiseksi on jopa perusteltua, että kirjanpitovelvollinen ei kirjaa taseeseensa asiakasvaroja (KILA 2002/1683). Toki ne varat, jotka eivät vielä ole erotettu asiakasvaratileille, sisällytetään kirjanpitoon (1989/1056, 1995/1320). Kirjanpitolautakunta kuitenkin suosittelee, että asiakasvaroista pidetään erillistä kirjanpitoa.\nAsianajajaliiton ohjeiden mukaan asianajajalla tulee olla tilinpito, joka osoittaa, että asianajaja on käsitellyt asiakasvaroja erillään omista varoistaan. Asiakasvaroihin voi jopa liittyä riski, että niitä käytetään rahanpesussa juuri siksi, että ne ovat kirjanpidon ulkopuolella ja siten niitä ei valvota yhtä tarkasti.\nJos kirjanpitovelvollisen omalla pankkitilillä on asiakasvaroja, joita ei ole erotettu asiakasvaratileille, varat kirjataan rahoitusomaisuuteen ja lyhytaikaiseen vieraaseen pääomaan. Kirjanpitolautakunta suosittelee (1986/837, 1989/1056, 1995/1320, 2003/1695, 2010/1850), että nämä erät nimetään ”erottamatta olevat asiakasvarat” ja ”asiakasvelat/toimeksiantajavelat”.\nKirjanpitovelvollisilla ja asiakkailla on välillä tiivistä yhteistyötä, ja kirjanpitolautakunnalta on myös kysytty ohjeita siitä, mitkä tulot ja menot kuuluvat kirjanpitovelvollisen kirjanpitoon ja mitkä tulot ja menot kuuluvat ainoastaan asiakkaan kirjanpitoon. KILA antoi lausunnossaan 1995/1320 ohjeita perintätoimiston liikevaihdon kirjaamisperiaatteisiin ja sen mukaan perintätoimisto voi sisällyttää liikevaihtoonsa ainoastaan varsinaisesta toiminnasta saadut tuotot. Liikevaihdoksi perintätoimiston on kirjattava perintätoiminnasta toimeksiantajalta saadut vastikkeet välillisillä veroilla vähennettynä. Sen lisäksi kirjausperiaate on kirjanpitolain mukaan suoriteperuste. Suorite on tässä tapauksessa katsottava luovutetuksi, kun perintätoimeksianto on saatettu loppuun. Toimeksiantajan lukuun perittyjä ja toimeksiantajalle edelleen tilitettäviä eriä perintätoimistot eivät saa kirjata kirjanpitoonsa.\nKILA on antanut lausuntoja (1995/1350, 1996/1442, 2003/1695, 2010/1850) komissiokaupan rajavedosta. Lausunnoissa on omistusoikeuden siirtyminen ollut keskeistä. Lausunnossaan (2010/1850) kirjanpitolautakunta arvioi myös kenellä on kaupassa riski. Komissiosuhteessa päämiehen riski on todellinen. Komissiokaupassa välittäjä ei kirjaa kirjanpidossaan muuta kun välityspalkkioita ja huomioi mahdolliset pankkitilit komissiokauppaan liittyen asiakasvaratileiksi.\nUlosotto- tai konkurssitilanteessa asiakasvarojen erillään pitäminen korostuu. Ulosottokaaren (4 luvun 9 § 1 mom) mukaan sivullisen (tässä tapauksessa asiakkaan) omaisuutta ei saa ulosmitata. Konkurssilain (5 luku 6 §) mukaan sivullisen (tässä tapauksessa asiakkaan) erotettavissa oleva omaisuus ei kuulu konkurssipesään. Korkein oikeus on (2014:53) lääkärikeskus-tapauksessa tuominnut ei eroteltavissa olevat rahat konkurssipesälle.\nLääkärikeskus A Oy oli perinyt asiakkailta ammatinharjoittajina toimineiden lääkäreiden vastaanottopalkkioita. Sopimuksen mukaan lääkärikeskuksen piti vähentää palkkioista vuokraosuus ja tilittää loput lääkäreille kahden viikon sisällä. Asiakasvaroja ei ollut pidetty erillään lääkärikeskuksen muista varoista. Lääkärikeskus asetettiin konkurssiin. Lääkärikeskuksen pankkisaamiset olivat konkurssihetkellä n. 5000 euroa ja lääkäreillä oli saatavia noin 170 000 euroa. KKO:n päätöksen mukaan lääkäreillä ei ollut oikeutta saada palkkiosaataviaan erotetuiksi yhtiön konkurssipesän muista varoista, koska KKO katsoi, että lääkärikeskuksen ja lääkäreiden varat olivat sekoittuneet. Lääkäreiden palkkiot oli tilitetty lääkärikeskuksen pankkitilille, eikä niitä pystytty erottamaan toisistaan. Lääkäreiden saamiset olivat lääkärikeskuksen kirjanpidossa erillään, mutta erityisesti rahavarojen osalta yksilöitävyys on KKO:n päätöksen mukaan merkityksellinen. Tässä tapauksessa lääkäreiden varoja ei oltu pidetty erillään lääkärikeskuksen varoista ja siksi ne eivät olleet yksilöitävissä. Ainoastaan kirjanpidollinen erilläänpito ei korkeimman oikeuden mukaan riittänyt.\nJos kirjanpitovelvollisella on hallussaan niin sanottuja asiakasvaroja, niille avataan erillinen pankkitili. Asiakasvarat pidetään vain tilapäisesti kirjanpitovelvollisen omalla pankkitilillä. Erillään pidettyjä asiakasvaroja ei kirjata kirjanpitovelvollisen tilinpäätöksen, ettei kirjanpitovelvollisen tilinpäätöksen oikea ja riittävä kuva vääristy. Kirjanpitovelvollisen on kirjattava ainoastaan oman liiketoimintansa tulot, menot ja rahoitustapahtumat kirjanpitoonsa.\nJos kirjanpitovelvollinen on pitänyt asiakasvarat erillään, asiakasvaroja ei voida ulosmitata tai ne eivät voi kuulua konkurssipesään.


Kesätyöntekijöitä infralle ja asfaltille | Oikotie Työpaikat\nTarjoamme kesätyöpaikkoja haalari- ja työnjohtoharjoitteluina ympäri Suomen. Riippuen aiemmista kokemuksistasi ja kiinnostuksestasi, voit tulla infrarakentamistyömaalle avustaviin tai itsenäisempiin tehtäviin. Teollisuusrakentaminen painottuu Etelä-Suomen ja Tampereen alueelle, Infra- ja Väylärakentaminen painottuu Etelä-Suomen lisäksi niille paikkakunnille, mihin valtion väyläinvestoinnit suunnataan. Mahdollisuuksia on myös asfaltoinnista kiinnostuneille uransa alkuvaiheessa oleville henkilöille. Huomioithan, että Infran ja asfaltin tehtävissä oma auto on välttämätön.


1 YLEISKUVAUS Kaapelikaistaliittymä Palvelun rajoitukset PALVELUKOMPONENTIT Päätelaite Nopeus... - PDF\nDownload "1 YLEISKUVAUS... 2. 1.1 Kaapelikaistaliittymä... 2. 1.2 Palvelun rajoitukset... 2 2 PALVELUKOMPONENTIT... 3. 2.1 Päätelaite... 3. 2.2 Nopeus..."\nMiina Elsa Pesonen\n1 Palvelukuvaus 1 Sisällysluettelo 1 YLEISKUVAUS Kaapelikaistaliittymä Palvelun rajoitukset PALVELUKOMPONENTIT Päätelaite Nopeus IP- osoitteet TOIMITUS JA KÄYTTÖÖNOTTO Kytkentä Kytkennän edellytykset Palvelun Käyttö TUKI JA YLLÄPITO Virheen korjaustoiminta Asennus- ja huoltotoiminta PALVELUTASOT Toimitusaika Käytettävyys Virheen korjaus PALVELUEHDOT KÄSITTEET PALVELUKUVAUKSEN MUUTTAMINEN... 6\n2 2 Lounea Kaapelikaista 1 YLEISKUVAUS Kaapelikaista on Lounea Oy:n (jäljempänä Palveluntarjoaja) tuottama palvelu, joka mahdollistaa internetyhteyden kotikäyttöön. Palvelu sisältää kiinteän kaapelikaistayhteyden huoneistosta tai kiinteistöstä palveluntarjoajan verkkoon ja edelleen internet-verkkoon. Kaapelikaistaliittymä on toteutettu Docsis-tekniikalla. 1.1 Kaapelikaistaliittymä Kaapelikaistaliittymä mahdollistaa internetyhteyden kotikäyttöön. Palvelusta on eri nopeudella toimivia tuotteita. Kulloinkin voimassa olevat hinnat ja nopeudet löytyvät hinnastoista osoitteesta Palvelun rajoitukset Palvelun tilattu nopeus on liittymän teoreettinen enimmäisnopeus. Nopeuteen vaikuttavat tilaajaverkon laatu. Todellinen nopeus ja palvelun laatutaso voi vaihdella myös palveluntarjoajan vaikutuspiirin ulkopuolella olevien asioiden takia. Esimerkiksi: Internet-verkon ruuhkaisuus Kiinteistön/Taloyhtiön sisäverkon laatu Asiakkaan sisäverkon laitteiden ja tietokoneen suorituskyky Langattoman lähiverkon käyttö Käytössä olevien ohjelmien kuormitus Tarvittaessa mahdollinen virhe nopeudessa, asiakkaan ja palveluntarjoajan välillä, selvitetään palveluntarjoajan valvomon kautta. Kaikki Kaapelikaista-palvelut on tarkoitettu vain yhden kotitalouden käyttöön, eikä niiden jakaminen useamman kotitalouden tai yrityksen kesken ole sallittua. Palveluntarjoajalla on oikeus sulkea liittymä tilapäisesti, mikäli liittymän käytössä havaitaan poikkeamia, esim. viruksen tai haittaohjelman aiheuttamaa liikennettä. Liittymän uudelleenavaus tapahtuu palveluntarjoajan valvomon kautta. Porttiin 25 (SMTP) saapuva ja lähtevä liikenne estetään palveluntarjoajan verkon ulkopuolelle. Lähtevän postin palvelimena voi käyttää mm. smtp.seutuposti.fipalvelinta.\n3 3 2 PALVELUKOMPONENTIT 2.1 Päätelaite Päätelaite on asiakkaan omistuksessa. Palveluntarjoajan valikoimasta löydät varmasti verkkoon sopivat päätelaitteet. 2.2 Nopeus Palvelu toimitetaan tilatulla nopeudella. 2.3 IP- osoitteet Kaapelikaistapalvelu sisältää 5 kappaletta vaihtuvia julkisia IP-osoitteita. Asiakaslaite saa ne käyttöönsä määräajaksi 3 TOIMITUS JA KÄYTTÖÖNOTTO 3.1 Kytkentä Kaapelikaista kytketään KTV-verkon kautta kiinteistöön ja edelleen kiinteistön sisäverkon kautta huoneistoon. Asiakas liittyy verkkoon kytkemällä kaaplimodeemin KTV-verkkoon Kytkennän edellytykset Toimituksen edellytyksenä on, että kiinteistö sijaitsee palveluntarjoajan kaksisuuntaisen KTV-verkon alueella, kiinteistö on liitetty tai liitettävissä KTV-verkkoon, kiinteistössä on tarvittava sisäverkko sekä esteetön pääsy tarvittaviin kytkentäpisteisiin. Mikäli edellä olevat eivät täyty on palveluntarjoajalla oikeus periä niistä hinnastonmukainen maksu.\n4 4 3.2 Palvelun Käyttö Palvelun turvallinen käyttö edellyttää virustorjunta- ja palomuuriohjelman käyttöä. Myös käytettävien laitteiden ja ohjelmistojen tietoturvasta ja päivityksistä tulee pitää huolta. Palvelun käyttämiseksi asiakas tarvitsee tietokoneen, verkkokortin ja EuroDocsis 2.0 tai EuroDocsis 3.0 standardia noudattavan kaapelimodeemin. Liittymän nopeus on: Nopeus Lataus min-max (Mbit/s) Lähetys min-max (Mbit/s) Kaapelikaista 200M Kaapelikaista 100M Kaapelikaista 50M ,5 3 Kaapelikaista 30M ,5-3 Kaapelikaista 10M ,5-3 Kaapelikaista 5M 2,5-5 1,5 3 Kaapelikaistat edellyttävät EuroDocsis 3.0 yhteensopivaa kaapelimodeemia. Kaapelikaistaliittymän nopeutta on mahdollista mitata palveluntarjoajan verkkosivuilta löytyvän linkin kautta, mittaustulos on suuntaa antava. 4 TUKI JA YLLÄPITO 4.1 Virheen korjaustoiminta Virheilmoitukset tehdään toimittajan Valvomoon puh , puhelu on maksuton, tai sähköpostilla Virheilmoituksen vastaanotossa palveluntarjoaja noudattaa 24/7/365-periaatetta, eli virheilmoituksen voi jättää mihin vuorokaudenaikaan tahansa viikonpäivästä välittämättä. Korjaustoimet suoritetaan palveluntarjoajan virheenkorjausprosessin mukaisesti, virheen vakavuuden perusteella 4.2 Asennus- ja huoltotoiminta Tilaajan tiloissa tapahtuva asennus- ja huoltotoiminta suoritetaan palvelutasomääritysten mukaisesti, käyttäen tehtävään koulutettua henkilöstöä ja ammattimaisia työmenetelmiä. Asennuksen normaali palveluaika on arkisin klo Muina aikoina noudatetaan palveluntarjoajan ylityökäytäntöjä. Tilaajan on järjestettävä palveluntarjoajan henkilöstölle vapaa ja esteetön pääsy työkohteisiin tehtävän vaatimassa laajuudessa. Huoltokäynnit sisältyvät palveluun siltä osin kun ne koskevat palveluun\n5 5 kuuluvia komponentteja ja kun huollontarve on esiintynyt ns. tavanomaisesta käytöstä. Huoltokäynnit, joissa häiriön aiheuttajan todetaan sijaitsevan palvelun ulkopuolisissa osissa tai laitteiden ohjeiden vastaisesta käytöstä, veloitetaan asiakkaalta. 5 PALVELUTASOT 5.1 Toimitusaika Kaapelikaistaliittymät aktivoidaan jo tilausta tehdessä. Joissain tapauksissa liittymän asennus vaatii asentajan toimia, tällöin asennusaika on noin 2 viikkoa. 5.2 Käytettävyys Palveluntarjoaja tuottaa Kaapelikaistapalvelua jatkuvalla 24/7/365-periaatteella. Palvelun jatkuvan käytettävyyden tavoite on 99 %, pois lukien ennalta määritellyt huoltoikkunat. Huoltoikkunoista tiedotetaan mm. palveluntarjoajan verkkosivuilla. 5.3 Virheen korjaus Palvelussa esiintyvän virheen korjaus suoritetaan toimittajan SLA-1 palvelutasomäärittelyn mukaan. Korjaustoimet suoritetaan palveluntarjoajan virheenkorjausprosessin mukaisesti, virheen vakavuuden perusteella. Pääsääntöisesti virheen korjaus alkaa 48 tunnin kuluessa. 6 PALVELUEHDOT Kaapelikaista-palvelussa noudatetaan yleisiä sopimusehtoja kuluttajille.. Sopimusehdot ovat nähtävillä palveluntarjoajan verkkosivuilla. 7 KÄSITTEET IP- osoite Yksilöivä osoite, joka mahdollistaa internetliikenteen, liittymässä kulkeva liikenne kulkee IP-paketteina DOCSIS 2.0/3.0 Data Over Cable Service Interface Specification. Kaapelimodeemijärjestelmä ja sen versiot.\n6 6 8 PALVELUKUVAUKSEN MUUTTAMINEN Palveluntarjoaja voi muuttaa tätä palvelukuvausta. Asiakkaalle tiedotetaan palvelukuvauksen olennaisesta muuttumisesta vähintään kuukautta ennen muutokseen voimaantuloa.


Aseita ja huumeita - rikoksista tuomittu Cannonball-mies kokoomuksen ehdokkaana Seinäjoella\nSeinäjoen kirkkovaltuuston ja moottoripyöräkerho Cannonball MC:n jäsen Voitto Välimäki on ehdolla Seinäjoen kokoomuksen listalla huhtikuun kuntavaaleissa.\n07.03.2017 klo 14:34\nVälimäki on tuomittu mm. ampuma-aserikoksesta, huumausainerikoksesta ja kätkemisrikoksista.\nSeinäjoen kokoomuksen puheenjohtaja: "Ensimmäisen kerran kuulen tästä nyt".\nVoitto Välimäki (1956) valittiin Seinäjoen kirkkovaltuustoon vuoden 2014 seurakuntavaaleissa sitoutumattomana kokoomuksen listoilta. Facebook-sivuillaan Välimäki ilmaisee avoimesti sanoin ja kuvin olevansa Cannonballin jäsen. Hän esimerkiksi poseeraa CMC Squad -jengiliivissä ja kertoo viettävänsä aikaa Seinäjoen Cannonball Mc:n tiloissa.\nKeskusrikospoliisi määrittelee Cannonballin rikollisjärjestöksi. Helsingin käräjäoikeus määritteli Cannonballin rikollisryhmäksi helmikuussa 2015. Helsingin hovioikeus hyväksyi käräjäoikeuden tulkinnan viime marraskuussa.\nVälimäellä on pitkä rikosrekisteri. Rikokset ajoittuvat pääasiassa vuosiin 2005-2007. Hänet on tuomittu mm. ampuma-aserikkomuksesta, amupuma-aserikoksesta, huumausainerikoksesta ja useista kätkemisrikoksista.\nViimeinen tuomio on vuodelta 2015. Etelä-Pohjanmaan käräjäoikeus tuomitsi Välimäen 3.3.2015 vapaudenriistosta 60 päiväsakkoon.\nSanomalehti Ilkka raportoi edellisvuoden muilutustapauksesta seuraavasti: "Haastehakemuksen teonkuvauksen mukaan Seinäjoella asuva, isokyröläistaustainen reilu kolmekymppinen mies ja Välimäki ovat yhdessä ja yksissä tuumin oikeudettomasti riistäneet helsinkiläistaustaisen miehen liikkumavapauden. Välimäen avuksi rientänyt mies on Välimäen aloitteesta yöllä puoli kolmen aikaan noutanut helsinkiläistaustaisen miehen vastoin hänen tahtoaan tämän asunnosta."\nTämän jälkeen uhri oli retuutettu Seinäjoen keskustasta sijaitsevasta asunnosta auton takaistuimelle, jossa häntä pahoinpideltiin.\n"Autolla ajeltiin noin 20 kilometrin päähän Voitto Välimäen kiinteistölle, missä autoon pakotettua helsinkiläistä on pidetty noin tunnin ajan ja pahoinpidelty. Sen jälkeen pahoinpidelty mies on Välimäen ja hänen avukseen pyytämänsä miehen tahdosta kyyditty samalla autolla Seinäjoen rautatieasemalle, " sanomalehti Ilkka kirjoitti verkkosivuillaan 3.3.2015.\nSeinäjoen kokoomus ry:n puheenjohtaja Jesse Luhtala kommentoi asiaa Iltalehdelle.\nPitääkö paikkansa, että rikoksista tuomittu Cannonball-jäsen Voitto Välimäki on ehdolla teidän listalla?\n- Hänen taustoihin en osaa sillä lailla ottaa kantaa, että millä lailla hän on harrastustoiminnassa mukana, mutta kyllä kyseinen henkilö on meidän listalla.\nOletteko tietoinen hänen rikostuomioistaan?\n- Siitä en kyllä ole tietoinen.\nOnko ehdokasasettelussa tapahtunut jokin vahinko tai väärinkäsitys?\n- En osaa nyt siihen ottaa kantaa ennen kuin tarkemmin tästä tulee tietoa. Ensimmäisen kerran kuulen tästä nyt. Hän on toiminut kyllä meillä kirkkovaltuustossa sitoutumattomana ryhmässä, aktiivisesti ottanut asiat tosissaan ja hoitanut hyvin kirkkovaltuutetun rooliaan, ja tämän pohjalta ei sitten ole mitään sen suurempia selvityksiä tehtykään.\nMiten kommentoitte Välimäen ehdokkuutta?\n- En nyt lähde sen kummemmin kommentoimaan tässä vaiheessa. Keskustellaan varmaan tästä keskenään kuntavaaleihin liittyvässä organisaatiossa, että aiheuttaako tämä jonkinlaisia toimenpiteitä meidän osalta.\nOletteko yhtään tarkistaneet teidän ehdokkaittenne taustoja?\n- Ei sillä lailla. Meillä on tietysti iso määrä ehdokkaita. Järjestelmällisesti niitä ei sillä lailla käydä kuitenkaan läpi. Luotetaan siihen, että kuitenkin meillä on iso väkimäärä tietysti tekemässä täällä vaaleja ja hankkimassa ehdokkaita, että tällainen tulisi esiin. Mutta nyt on sitten tällainen asia päässyt menemään läpi. Yleensähän pienellä paikkakunnalla nämä nyt aika hyvin on tiedossa.\nVälimäki on avannut ahkerasti Facebook-aikajanallaan Cannonball-elämäänsä. Viime perjantaina hän kirjoitti: "Kahta en vaihda, toinen on Cannonball Mc ja toinen??????"\nSamana päivänä, jolloin kuntavaalien ehdokasasettelu päättyi eli 28.2., raamikkaan oloinen Välimäki poseerasi Facebook-sivullaan yläruumis paljaana. "Sitä joko on tai ei oo. 60, aika hyvin säilynyt ja mikäli valtuustoon pääsen tulevissa vaaleissa, niin tuskin kaltaistani löytyy, ja on helppo neuvotella asiasta kun asiasta," Välimäki kirjoitti.\nSeuraavana päivänä hän kirjoitti tulevista vaaleista. Sen mukaan liikenneasiat ovat tärkeitä Välimäelle. "Yksi toive ja lupaus on, että julkisen liikenteen vuorojen lisäys on eräs tärkeä, sillä nykyisin se on riittämätöntä ja miten sitä rahoitetaan? Kyllä siihen keinot löytyy. Asukkaita on muuallakin kuin keskustassa, ja mikäli tarkoitus on, että reuna-alueen ihmiset ei häiritse keskustassa niin väärä luulo, sillä kaikki ei pysty ostamaan tulevia ja jo olevia asuntoja.\nProsenttijengin jäsen kokoomuksen listalta Seinäjoen valtuustoonPoliisiministeri Risikko ja Cannonball-mies samalla listalla Seinäjoella - "Kyllä, tuli yllätyksenä"Seinäjoen kokoomusjohtaja Cannonball-ehdokkaasta: "Itse en ole kyseistä ihmistä vielä edes nähnyt"


Kissan Kynnet: Ei sen pöllömpää\nRose 31. lokakuuta 2012 klo 6.59\nTodella suloset kynnet!\nYue 31. lokakuuta 2012 klo 11.44\nS 31. lokakuuta 2012 klo 7.51\nErilaiset pöllöt mitä oon nähny ennen. tosi hienot! ja toi sulka toimii noitten kanssa tosi hyvin. voitat varmasti ^_^\nYue 31. lokakuuta 2012 klo 11.48\nKiitos. Yritinkin tehä vähän sellasta omaa versiota. No jaa, voitosta en tiedä, mutta toivotaan parasta ja pelätään pahinta. :D\nVanquish 31. lokakuuta 2012 klo 7.53\nTosi hienot! Kivasti puolikuuksi laitoit pöllöt, ja tuo höyhenkynsi on ihana lisä :)\nYue 31. lokakuuta 2012 klo 11.53\nKiitoksia. ^^ Mustakin tuo höyhen oli kiva, vaikka jossain välissä musta jo tuntu, etten koskaan saa sitä tuohon kynteen kunnolla kiinni.\nMarja Ainasoja 31. lokakuuta 2012 klo 8.19\nhannele 31. lokakuuta 2012 klo 12.29\nHienot on pöllöt ja höyhen toimii hyvin niiden kanssa! Pakko kysyä, mitä sun iskä tykkäs, kun meni perholaatikosta höyhentä kynsiä varten ottamaan? :D\nYue 31. lokakuuta 2012 klo 13.01\nSe mitä iskä ei tiedä, ei voi mua satuttaa. :DD Valkkasin sellasen höyhenen, joita oli monta, joten tuskin iskä osaa yhtä kadonnutta kaivata.\nTuittu 31. lokakuuta 2012 klo 12.44\nIhanat! Vähänkö hauskaa, mun pöllökynsipostauksen nimi on "Ei pöllömpää" :D\nYue 31. lokakuuta 2012 klo 13.05\nKiitti. Heh, ensimmäinen juttu, joka juolahti mieleen. :D\nSaraCupCakez 1. marraskuuta 2012 klo 10.05\nVoiiiiii miten söpöt <3\nYue 1. marraskuuta 2012 klo 10.56\nE-S 1. joulukuuta 2012 klo 14.24\nYue 1. joulukuuta 2012 klo 16.34\neekku 29. joulukuuta 2012 klo 20.20\nYue 29. joulukuuta 2012 klo 20.23


Mies pyrki markettiin ilman maskia Yhdysvalloissa - Henkilökunta pahoinpiteli [Video] - Uusi MV-LehtiUusi MV-Lehti\nMies pyrki markettiin ilman maskia Yhdysvalloissa – Henkilökunta pahoinpiteli [Video]\nJulkaistu 16.06.2021 13:14, 5048 lukukertaa\nKoronavouhotuksen helmiä ja globalistieliitti taputtaa käsiään? Videolla nähdään tilanne, joka on kuvattu Seattlessa, jossa mies yrittää asioida kodintarvikeliikkeessä ilman kasvomaskia. Hänen kimppuun hyökätään pesäpallomailalla ja nyrkein.\nTilannetta on selkeästi edeltänyt jokin sanaharkka, koska kaupassa olleet miehet ryntäsivät välittämästi sisään pyrkineen asiakkaan kimppuun. Kauppaan ilman maskia tullut mies työnnetään ensin voimalla ulos ovelta pesäpallomailalla työntäen. Mies horjahtaa ja kaupan myyjä ryhtyy hakkaamaan miestä nyrkein. Siitä alkaa eskaloitunut väkivaltatilanne.\nGlobalistit yrittävät tehdä ihmisistä jonkin asteen hulluja, ja osasta ovat jo näköjään tehneetkin.


Vastuuta vaaditaan yhä pontevammin – Vastuuta vaaditaan yhä pontevammin – Suomen Osakesäästäjät\nEtusivu › Uutiset › Vastuuta vaaditaan yhä pontevammin\nJos sijoittaja haluaa osallistua ilmastotalkoisiin, hän tarvitsee tietoa yritysten hiilijalanjäljistä. Niiden pitää olla pieniä tai ainakin selvästi pienempiä kuin toimialalla keskimäärin. Jos sijoittaja kantaa huolta työn teettämisestä epäinhimillisissä olosuhteissa, hän suosii yrityksiä, jotka osoittavat tuotantoketjujensa toimivan vastuullisesti. Korruptiosta tai rahanpesusta huolissaan olevat sijoittajat haluavat tietää, miten potentiaaliset sijoituskohteet pyrkivät väärinkäytöksiä torjumaan.\nKaikki edellä mainitut ovat vastuullisuuden osa-alueita, joista pörssiyhtiöt tarjoavat tietoa vaihtelevasti, joskin enemmän kuin koskaan ennen. Monet suuret sijoittajat vaativat yhä pontevammin laadukkaampia ja vertailukelpoisempia ESG-raportteja, jossa kuvataan yritysten toiminnan vaikutuksia ympäristöön (Environment) ja yhteiskuntaan (Social). Raportit sisältävät myös kuvauksen yhtiöiden hallinnosta (Governance).\nNasdaq Nordicin toimitusjohtaja Lauri Rosendahl, miten arvioit vastuullisuusraportoinnin laatua Nasdaqin kauppapaikoilla Pohjoismaissa ja Baltiassa?\n– Helsingin pörssissä on paljon yrityksiä, joiden vastuullisuusraportointi on ensiluokkaista. Jos laskuissa ovat mukana kaikki seitsemän markkinapaikkaamme, noin 90 prosenttia isoista yrityksistä (markkina-arvo yli miljardi euroa) tuottaa ESG-raportin. Suuria yrityksiä on listoillamme kuitenkin vain 170, kun taas keskisuuria ja pieniä yrityksiä on yhteensä 840. Niistä vain kymmenen prosenttia tuottaa vastuullisuusraportin.\nLue haastattelu kokonaisuudessaan Viisas Raha 10/2018-lehdestä.\nKuva: Nasdaq Nordic


Maailman ensimmäinen homo prinssi avaa LGBTQA-keskuksen palatsialueelle – QX\nMaailman ensimmäinen homo prinssi avaa LGBTQA-keskuksen palatsialueelle\nMaailman ensimmäinen avoimesti homo prinssi antaa maineensa hyvään käyttöön.\nKuva: Instagram / manvendrasinghgohil\nManvendra Singh Gohil päätti hyödyntää asemaansa seksuaalivähemmistöjen parhaaksi sen jälkeen kun kuninkaallinen perhe kielsi hänet ja aikoo nyt luoda turvallisen tilan LGBTQA-ihmisille. Tukikeskus on tulossa kuninkaalliselle alueelle Intiassa.\nManvendra on 650 vuotta vanhan länsi-intialaisen Rajpiplan Gohill dynastian 39. suora jälkeläinen. Hän on Rjpiplan maharajan todennäköisin perillinen.\nKruununprinssi otti suuren riskin kertoessaan olevansa homo 2006. Hänen perheensä kielsi hänet hyvin nopeasti ja teki perinnöttömäksi. Mutta se ei estänyt prinssiä Manvendraa seuraamasta omaa polkuaan ja hänen tarinansa kiinnitikin median huomion ympäri maailman.\nOprah Winfrey kutsui Manvendran ohjelmaansa kahdesti ja tänä vuonna hän oli mukana Keeping Up With the Kardashiansin jaksossa. Jaksossa prinssi valaisi kuuluisaa perhettä millaista on viettää koko elämänsä kaapissa piilottaen oma todellinen itsensä.\n– Ennen kaapista tuloa elin kaksoiselämää ja valheellista elämää, joka uhkasi mielenterveyttäni, olin sairastua hermoromahdukseen, prinssi kertoi Gay Star Newsille.\n– Kaapista tulon jälkeen elämäni on ollut läpinäkyvää, rehellistä ja helpottunutta.\n– Myös mielenterveyteni on kohentunt, sillä olen aina halunnut elää totuudellista elämää.\n– Intiassa suurin osa seksuaalivähemmistöihin kuuluvista joutuu vanhempiensa kiristyksen kohteeksi ja pakotetaan menenään naimisiin vastakkaista sukupuolta olevan ihmisen kanssa, Manvendra kertoo haastattelussa.\nPrinssi toivoo, että tuleva keskus auttaa ihmisiä hankkimaan ammatillisia taitoja, jotta he voivat tulla taloudellisesti ja emotionaalisesti itsenäisiksi. Se on tarpeellista Intiassa, jotta pystyy itsenäistymään biologisesta perheestään, prinssi muistuttaa.\n– Suurin osa on taloudellisesti riippuvaisia vanhemmistaan perhejärjestelmämme vuoksi, elämme saman katon alla ja ruokailemme yhdessä.\nKeskus rakennetaan Hanumanteshwarin kylään Intian kolmanneksi pisimmän joen Narmadan rannalle. Kylän rakensi 1927 Manvendran isoisoisä. Keskuksen palveluita tulevat olemaan viikoittaiset tapaamiset, kirjasto, tietokoneita, ammattiopetusta, musiikkiterapiahuone, konferenssikeskus, yhteiskeittiö, majoitusta ja terveysasema.\nKeskuksen avulla halutaan luoda toivoa ja ymmärrystä ja edistää tasavertaisuutta, yhteisöllisyyttä ja näkyvyyttä yhteisössä, luoda toimintaa ja levittää totuutta koulutuksen kautta.\n– Seksuaalivähemmistöille on tärkeää päästä paikkaan, missä voi kokea vapauden olla oma itsensä vaikka vain hetken, prinssi sanoo.\nTällä hetkellä prinssin kunnianhimoinen projekti kaipaa vielä rahoitusta ja vapaaehtoisia vastamaan projektin kulusta.\nLauantaina: Transvallankumous nyt! -mielenosoitus Helsingissä\nPinkkimusta järjestää lauantaina Helsingissä mielenosoituksen translain muutoksen puolesta.\nStuertti irtisanottiin sen jälkeen, kun hänet nähtiin videolla harrastamassa seksiä lentokoneen...\nMiesten välisen seksin vaikutus verenluovutukseen selvitetään uudelleen\nHomomiesten mahdollisuus luovuttaa verta selvitetään jälleen. Tanskassa ollaan jo pidemmällä.\nSM-liigassa pelataan perjantaina historiallinen Pride-ottelu\nTurkulainen HC TPS on yksi Suomen menestyneimmistä jääkiekkoseuroista. Huomenna joukkue pelaa...\nKotimaisen homoelokuvan Kiinan jakelusopimus kaatui piratismiin\nPihalla-elokuvan jakelun Kiinassa ja Taiwanissa piti olla selvää, jakelusopimuksesta oli jo...


Kemppinen: Kiviä suussa\nTämäm kevyesti pukeutunut herrasmies on Demosthenes, puhujista maineikkain, jonka ateenalaiset ajoivat väärin ajoitetun isänmaallisuuden vuoksi maanpakoon ja itsemurhaan. Siitä lähemmin Wikipedia, josta kuvakin on napattu.\nViisaudesta ajattomalla ajalla varoitteli Paasikivikin, jota ei kyllä pitäisi mainita puhetaidon mestareiden yhteydessä. Sanasta teosta tuomittiin Yhdysvalloisa McCarthyn aikana henkilöitä, jotka olivat siis puoltaneet punaisia hiukan ennen aikojaan.\nDemosthenes harjoitteli tarinan mukaan pitämällä pieniä kiviä suussa. Hän oli toisin sanoen sitä mieltä, että esitystapa merkitsee, ei ainoastaan esityksen sisältö.\nNäin pikkupoikana amerikkalaisen elokuvan Caesarista (Mankiewicz, 1953). Marlon Brando piti puheen. Kun kiirehdin suoraan elokuvista perehtymään alkutekstiin, jonka oli kirjoittanut muuan Shakespeare, siitä kävi ilmi, että Brandon oli esittänyt muuatta Marcus Antoniusta.\nPuhe oli mieleen painuva, ja siitä opin kymmenvuotiaana, että vinoilla voi toistelemalla asiaa, johon ei usko. Antonius toistaa "Brutus on kunniallinen mies" niin monta kertaa, että kaikki ymmärtävät tarkoituksen: Brutus ei ole kunniallinen mies.\nMenestyäkseen nykyisessä politiikassa täytyy olla nuoren Marlon Brandon näköinen. Toinen vaihtoehto on olla vanhan Marlon Brandon näköinen (Kummisetä I) ja puhua niin epäselvästi, ettei kukaan ymmärrä.\nMeillä on ehkä meneillään mielikuvien vaalit, joissa toinen ehdokas antaa ymmärtää, että rullaluistelulle tulee valtion tuki, parveketupakointi määrätään pakolliseksi ja naisten metsästyksessä otetaan aikoja ja parhaat palkitaan.\nTarja Halonen, jonka tunnen jollain tavalla ikätoverina ja kollegana, on osoittanut taitonsa julkisen kuvan rakentamisessa. Taistelu on oleva kova. Tätä toista ehdokasta en tunne, vaikka meillä on sama virkatausta - olemme kumpikin virkaheittoja hovioikeudenneuvoksia. Mutta televisiota katsellen huomaa, että joku on opettanut hänelle harvinaisen ja vaikea puhetekniikan taidon - rytminvaihdokset eli ajoituksen ("beat"). Se on se sama taito, jonka suurmestareita olivat James Stewart ja Cary Grant. Pieni tauko, pieni katseen liikahdus.\nTämä ei ole hämäystä eikä halpaa kansanhuvia. Mielestäni tällaisen julkisen kuvan ensimmäinen suurmestari maassamme oli Kekkonen. Yhden ainoa kerran tapasin hänet pienessä seurassa. Kekkosen ase, jota edes televisio ei kätkenyt, oli "statura", joka latinassa tarkoitti ryhtiä tai käyntiä. Vieläkin uutismiehet suosivat filmileikkeitä, joissa Kekkonen tulee jostain tai menee jonnekin. Roomalaiset sanoivat, että ylvään ihmisen tuntee "käynnistä".\nMannerheim oli vaikuttavimmillaan silloin kun hän ei puhunut. Ryti oli heikko sekä puheessa että esiintymisessä. Häntä lienee vaivannut nyt puheeksi tulleista päiväkirjamerkinnöistä ilmenevä psykologinen värisokeus. Hänenhän piti välttämättä välirauhan aikana mennä sanomaan, ettei karjalaisilla ole oikeutta korvaukseen kotinsa menettämisestä. Totta - juridisesti. Mutta ei se ollut kovin juridinen tilanne, ja kyllä niitä korvauksiakin suoritettiin, vaikkei suuria.\nEhkä Ryti on esimerkki siitä, ettei tavaton äly ja luonteen suuruus takaa esiintymistaitoa, ja Mannerheim voisi olla esimerkki siitä, että joissakin tilanteissa julkisen henkilön on tehtävä vaikutus ja ajettava asiansa muilla kuin järjellisillä keinoilla. Mannerheim lienee tehnyt vaikutuksen jopa Staliniin. Hitleriä, joka silti oli tottunut halveksimaan aatelismiehiä ja pitkän linjan kenraaleja, Mannerheim vei kuin laskiämpäriä.\nKuka olisi arvannut, että amerikkalainen näyttelijä jää historiaan puheillaan. Ronald Reaganin puhe avaruussukkulan tuhoutumisen jälkeen (esim. www.historyplace.com tai suroaan Google Reagan Columbia speech) on suurenmoinen. Luin sen jälleen kerran. Siinä ei huomaa mitään vilpillistä, mitään liikatunteellista, mitään paisuttelua. Se näyttää olevan todellakin täydellinen puhe. Internetistä voi todeta (www.americanrhetoric.com/speeches) että myös ulosanti oli suurenmoinen.\nPosted by Jukka Kemppinen at torstaina, tammikuuta 19, 2006\nAnonyymi torstaina, 19 tammikuuta, 2006\nMinusta on hauskaa, että vertasit Niinistön retoriikkaa juuri elokuvanäyttelijöiden tekniikkaan. Se vahvistaa ajatuksiani ehdokkaan teatraalisuudesta ja epäaitoudesta.\nSama toiston ongelma on presidenttiehdokkailla. Kun tarpeeksi usein toistaa huolensa maaseudusta, se kääntyy täydelliseksi piittaamattomuudeksi maaseudusta.\nAntti Rasinen torstaina, 19 tammikuuta, 2006\nTaisi tuo Reaganin puhe olla kuitenkin Challenger-sukkulan jälkeen. Columbian tuhon aikaan Ronnie ei ehkä ollut enää niitä parhaimpia esiintyjiä.\nAd: Antti Rasinen\nOlen pahoillani huolimattomuudestani ja hyvilläni toisten tarkkuudesta. Katsoin kiireissäni väärää riviä, joka muuten ei ole sekään mielenkiintoa vailla, - blogikeskustelua Challenger- ja columbia-puheista eli Reagenin ja Bushin:\n"Scary. The man who is leading this country down what could be its most tragic path in more than a half-century can do no better than Isiah. Now I'm ready to start praying."\nAd Prospero: Luettuani jotain Stanislawskin ja sitten Stella Adlerin ja Actors' Studion metodeista viehätyin silti Los Angelesissa 90-luvulla asuessani sutkauksesta vastauksena kysymykseen, mitä tekisin kun en osaa, "Just pretend..."\nEi minua kuunnella vielä.\nEn osaa puhua tässä paljossa puheenpidossa.\nJa opettelen puhumaan:\nkilpailen meren kanssa kivet suussa,\nsadasti kiipeän Akropoliille ja alas\nrantaan, opin ulkoa itseni peilistä,\nopettelen ennustajain tainnuttavaa kiihkoa,\nja kohta hallitsen kaupunkilaisten\nviininkylmät puheet, hienmärät aamut.\nRytmiä kuuntelen ammattitaistelijoilta;\nkun falangit porttien ulkopuolella\ntörmäilevät, olen valmis puhumaan,\nvoittanut meren, itseni oppinut,\npuhun ja saan makedonialaiset kahleet.\nJää hyvästi, Ateena,\nolen sylkäissyt kivet suusta.\nJo ovat sanani kivenkovat.\nJaakko Tikanoja 1959\nRauno Rasanen perjantaina, 20 tammikuuta, 2006\nAh! - tämän vuoksi (ERÄITÄ) blogeja kannattaa lukea ihan oikeasti - sekä huviksi että hyödyksi - jopa opiksi asti.\nMyös kommentit (muidenkin kuin Kemppisen omat) olivat täysin kohdallaan.\nItseäni pidän toki poikkeuksena, koska noin yleisesti ottaen olen aika sekava ja sietämättömän yliampuva, mutta niin kai oli Demosteheneskin...\nPoliisituttavat sanovat, että rehellinen ihminen vaikuttaa kuulustelussa vilpilliseltä ja salailevalta, kun taas kylmäverinen roisto ja rauhallinen, avoin ja rehdin oloinen.\nOlen nähnyt paljon tuomareita ja asianajajia Suomessa ja maailmalla. Paras molemmissa sarjoissa on ollut Spencer Tracy - Snopes Trial / The judgement in Nurenberg. Toiseksi paras saattaisi olla John Paul Stevens tai Lord Justice Jacob. Vimeksi mainitun kertoman mukaan kuuluisa Lordi Denning oli täysi pelle tuomarina - hän, kertoja siis, oli työskennellyt jopa Denningin avustajana.\nEli vertaan varmuuden vuoksi tässä muihin kuin presidenttiehdokkaisiin.\nHiukka vaikea kytkös nykyvaaleihin...\nVoisin,- mutten ryhdy tekemään analogioita....


Vallattomuutta vallan nimissä - Tutkain\nVallattomuutta vallan nimissä\nIlmassa on jälleen speksuaalista jännitettä, kun täyteen myyty Arabia-sali kuuntelee hiirenhiljaa näyttelijöiden jakamia speksiohjeita: ”Jos haluat nähdä jonkun kohdan uudestaan, huuda omstart ja lisää perään joku määre.”\nKuvat: Alec Neihum\nVuoden 2018 Valtsikan speksi Vallat ja Väet alkaa dramaattisesti: hallitsija Routa-Reginan on paettava maan alle, kun kansa vaatii muutosta ja uutta johtajaa. Routa-Reginan (Onerva Kari) tilalle nousee Vihreän Tulevaisuuden johtaja, kansan suosiosta nauttiva Osmium Merimanner (Mii Vuorensalmi). Merimantereen tarkoitusperät vaikuttavat aluksi puhtailta: hän haluaa valtakautensa aikana pelastaa ympäristökatastrofin runteleman maansa tekemällä radikaaleja muutoksia ympäristöpolitiikkaan.\nMerimantereenajamat muutokset eivät kuitenkaan ole kaikkien mieleen: kaivosoligarkit Kassiopeia ja Kvasir Kouvola (Ainomaija Mikola, Akseli Rouvari) näkevät uuden politiikan heikentävän asemaansa. Olisiko jo uuden vallankumouksen aika?\nBändin soittaessa ensisävelet ilmoille vierustoverini kumartuu kuiskaamaan: ”Jos ne soittavat Musea, kaikki on anteeksiannettu.” Anteeksiannot voidaan kuitenkin heittää romukoppaan, sillä bändi ei jätä moitteelle sijaa, vaan suoriutuu läpi speksin upeasti. Kappalevalinnat osuvat nappiin, ja värisyttävät viulut ja tunteikas saksofoni tuovat musiikkiin kaivattua dramaattisuutta ja mahdollistavat monipuolisempia sovituksia.\nMyös tanssijat hoitivat tonttinsa mallikkaasti: lavalla nähtiin muutama mahanpohjaa kutkuttava nosto ja hienoa eläytymistä.\nEnsimmäisellä puoliajalla yleisölle esiteltiin todella laaja valikoima hahmoja, joiden erikoiset nimet vaikeuttivat hieman perässä pysymistä. Kuka olikaan Neon, kuka Ruu, kuka Osmium? Vallat ja Väet -speksissä ei ole selkeää päähahmoa, vaan laaja joukko hahmoja saa melko tasaisesti näyttämöaikaa ja repliikkejä. Juoni onneksi selkiytyy väliaikaan mennessä, ja toisella puoliajalla on helpompi pysyä kärryillä ja keskittyä nauttimiseen.\nParhaimmillaan Vallat ja Väet on häpeilemättömän komediallisissa kohtauksissa. Yhteiskunnallinen kritiikki ja kantaaottavuus puree tehokkaimmin silloin, kun terävät havainnot verhotaan huumorin taakse, ja katsojalle jätetään tilaa oivaltaa itse.\nKatsomossa tuskin kukaan pystyi olemaan nauramatta populismiministeri Hullu-Uholle (Antti Putila) tai ihastuttavan itseironiselle, valtsikastereotypioille lempeästi naureskelevalle Kleolle (Paavo Jantunen).\nNäyttelijät vetivät roolinsa mukaansatempaavalla innolla, ja ihailtavaa heittäytymistä ja oivaltamista nähtiin läpi speksin. Laajan hahmorosterin hyvä puoli on siinä, että useat näyttelijät pääsevät näyttämään kyntensä myös laulamisen saralla, ja taitavia laulajia joukkoon mahtui monia.\nJulia Kokkosen ja Maija Jokisen esittämä toimittajakaksikko hauskuutti viimeisen päälle yhteen hioutuneella esiintymisellään, joka tarjosi omstarteihin mehukkaita mahdollisuuksia. Yksi koko speksin pysäyttävimmistä kohtauksista nähtiin ensimmäisen puoliajan lopulla, kun suuressa joukkokohtauksessa pedattiin jälleen vallanvaihtoa. Mii Vuorensalmen tanssisoolo oli voimakasta katsottavaa ja hyvä veto ohjaajalta ja tanssivastaavilta, sillä näyttelijät nähdään musiikkikohtauksissa tavallisemmin mikinvarressa laulamassa. Bändi ja lauluvastaavat esittivät versionsa Take me to Churchista dramaattisen koskettavasti.\nSpeksin Facebook-tapahtumassa näytelmää kuvataan seuraavasti: ”Valta on häikäilemätöntä: sen jalkoihin jää niin perhe, ystävät kuin suhteellisuudentajukin.” Se tuntuunkin olevan speksin perimmäinen sanoma: vallanpitäjät ehkä vaihtuvat, mutta valta pysyy, ja hyvistä tarkoitusperistä huolimatta on helppo sortua jo kertaalleen tehtyihin virheisiin.\nNäytös jättää katsojan pohtimaan, mitä Foucault sanoisi tästä kaikesta.\n(Jutussa korjattu väärinpäin menneitä nimiä 22.2. klo 17:15)\nUusien ministereiden esittely huvitti yleisöä.\nVaikuttavimmissa joukkokohtauksissa nähtiin tunnetta ja upeita tansseja.\nPrevious ArticleTiki-takaa, likaista rahaa ja valtapeliä Manchesterissa\nNext ArticleUnderstanding the Middle East – Part 1: Mental and Systemic Foundations\nMitä jos kaikki onkin tässä: 3 runoa\nKenen maailmassa sinä mieluiten asuisit? – Viiden julkkispresidentin karismaattiset kasvot\nValtsikan uusien opiskelijajärjestöjen puheenjohtajat haastattelussa


Kirjailijoiden esittely | Textix.net\nAli Kinnunen karhupainissa naapurin Olavin moottorisahalla veistämän karhun kanssa. Karhu on sammaloitunut, eikä Olavia enää ole, mutta karhu pitää pintansa. Kaikki kuvat suurenevat klikkaamalla.\nAli on pitkän linjan aikakauslehtimies, joka on tehnyt lehtiä etuperin ja takaperin. Hän on ollut toimittajina monissa lehdissä ja kirjoittanut lähes kaikkiin Suomessa julkaistaviin aikakaus- ja yrityslehtiin. Hän on ollut toimituspäällikkönä muun muassa Katsossa. Viime vuosina hän on keskittynyt pienten lehtien tekemiseen. Hän on kirjoittanut, kuvannut, taittanut, suunnitellut ja tehnyt kaikkea mitä lehdissä pitää tehdä. Häntä lähellä ovat psykologiset ja terveyteen liittyvät aiheet. Hän on tehnyt tutkimusmatkoja paitsi ihmismieleen, myös lajin seksuaalisuuteen. Ali on eläkkeelle mutta touhuaa lehtien parissa edelleen kuin nuoruutensa päivinä. Naimisissa, yksi aikuinen poika. Nyt hän on myös kustantaja. Hän sanoo olevansa onnellinen mies, joka herää innoissaan uuteen päivään. Asuu Espoossa, kesäisin Kannonkoskella, missä karhukin päivystää.\n(kirjoittajanimi, oikea nimi Rauno Tapio), syntynyt Kannonkoskella 19.9.1949 (72 vuotta)\n– toimittaja, kirjailija, kustantaja\n– työskennellyt mm. Annassa, Kotipostissa, Kauneudessa ja terveydessä, Madamessa, Katsossa,\nKajastuksessa, Valjaissa, Opaskoiran joulussa\n– kirjoittanut lähes kaikkiin A-lehtien ja moniin Sanoma oy:n lehtiin\n– avustanut useita asiakaslehtiä ja ollut suunnittelemassa niitä\n– ollut mukana monissa lehtiuudistuksissa\n– suunnitellut ulkoasun useisiin kirjoihin ja lehtiin ja myös taittanut ne\n– julkaistut kirjat: Naisten talo, Enkelten talo, tulossa Isin tyttö, Viimeinen viesti, Unelma Espanjassa\n– kustantanut kirjat Murha Fiskarsissa ja Miekan suojelija,Murha hoitokodissa, tulossa Villiä\nmenoa, Terapian tarpeessa ja Kaiken se kestää\nJossakin Huopanankosken rannalla istuu Pentti Halme kuuntelemassa lohien laulua…\nEdellisen kaveri, itsekin eläkkeellä, samanlainen jässikkä. Jos Ali Kinnunen on sosiaalinen, Pentti Halme ei ole. Hän haluaisi olla rauhassa ja asua maalla ilman minkäänlaista yhteyttä mihinkään. Kalastelee ja istuu laiturilla tai kosken rannalla. Hänen suosikkikoskensa on Juhani Ahon Huopanankoski, jossa hän ei kuitenkaan kalasta. Hän inhoaa ”pyydystä ja päästä” -kalastusta, joka on hänen mielestään ihmisen suurinta itsekyyttä: kiusata luontokappaleita vain oman jännityksen vuoksi. ”Sanotaan, että ei kala siitä vahingoita että siltä revitään koukku kitusista. Kokeilkaapa itsellenne, nielkää koukku ja repäiskää se pois. Vaikka kala lähtisi vapaaksi päästyä uimaankin, se on ikuisesti pilattu”.\nPentti on paitsi kalamies, myös koiramies. Hän harkitsee vakavasti uuden saksanpaimenkoiran ottamista. Ei ole koskaan löytänyt sielunkumppania ja elää yksin huomiota herättämättä. Ei olisi koskaan ruvennut kirjoittamaan dekkareita tai muitakaan kirjoja ellei olisi kerran näyttänyt Alille yhtä lohista kertovaa kirjoitustaan. Alin mielestä kirjoitus oli loistava ja hän rupesi puhumaan, että Pentin pitäisi kirjoittaa kirja tai mieluummin kirjoja. Sovittiin, että jos Pentti kirjoittaa, Ali lupaa etsiä kustantajan. Molemmat sitoivat tavallaan kätensä: Pentin piti kirjoittaa ja Alin kustantaa. Nyt sitten on käynyt niin, että Pentti viihtyy päiväkausia kammiossaan kädet näppiksellä, ellei sitten istu lohia kuuntelemassa.\nCon on nuorehko suomalainen, joka on reissannut työnsä takia maailmalla. Tuntee erityisen hyvin Amerikan ja sen kulttuurin hyvässä ja pahassa. Harkitsee vakavasti muuttoa Amerikkaan. Ei ole oikealta nimeltään Con Troller mutta kieltäytyy paljastamasta omaa nimeään. On töissä keskisuuressa yrityksessä ja hoitaa sen yhteyksiä maailmalle. Lupaa kirjoittaa fantasiakirjoja jatkossakin, vaikka muuttaisikin muualle. Puhuu sujuvasti monia kieliä, erityisen hyvin amerikkaa mutta kirjoittaa sujuvasti suomea. Avoliitossa. On lukenut kaikki mahdolliset fantasiakirjat ja tietää niistä kaiken. Alkoi kirjoittaa omaa kirjaa melkein sattumalta, mutta kirja vei mennessään. Miekan suojelija kunnioittaa fantasiakirjallisuuden perinteitä, mutta arvostaa myös uudempaa fantasianäkemystä.\n© 2022 Textix.net


Diakonian viranhaltija toimii pääasiassa Ristimäen alueseurakunnan alueella, mutta työtehtäviä on myös muilla alueilla. Hän kohtaa ja tukee erilaisissa elämäntilanteissa olevia ihmisiä, perheitä sekä yhteisöjen jäseniä. Viran tehtäviin kuuluvat monipuoliset diakonian tehtävät, kuten yleinen diakoniatyö, avustus- ja vastaanottotyö, kotikäynnit, ryhmien ohjaaminen sekä leiri- ja retkityö. Erityisvastuualueena on sururyhmä- ja mielenterveystyö. Viran vastuualueisiin voi tulla muutoksia viranhoidon aikana.\nViran palkkaus on Kirkon virka- ja työehtosopimuksen mukainen, vaativuusryhmän 502. Peruspalkka on 2.474 euroa, jonka lisäksi voidaan maksaa työntekijän aiempaan työkokemukseen perustuvaa kokemuslisää 93-348 euroa/kk. Seurakunnassa on käytössä suorituslisäjärjestelmä, joka perustuu työntekijän työsuoritukseen.\nJos paikka tuntuu omalta, täytä hakemus KirkkoHR-palvelussa 20.5.2022 klo 15.00 mennessä. Pyydämme hakijoita varautumaan haastatteluun 25.5.2022, johon kutsutaan erikseen. Kirkkoneuvosto päättää valinnasta 31.5.2022 ja virka täytetään 1.9.2022 lukien. Viran täytössä noudatetaan kuuden kuukauden koeaikaa.


roskapuhetta » Kertomuksia roskapostintorjunnasta ja muista postihommista yliopistolla\n“Tarvitsisimme kaikkien yliopistolaisten osoitteet…”\nBy Jukka H.\n2008-04-09 – 11:48\nin yksityisyyden suoja\nTämä on melkinpä FAQ, usein kysytty kysymys:\nTutkimuslaitos X toteuttaa omasta toimeksiannostaan yhteistyössä Y:n kanssa valtakunnallisen Z-ryhmän asiakastyytyväisyystutkimuksen, jota varten tarvitsisimme koko organisaationne (Helsingin Yliopisto [sic]) henkilöstön yhteystiedot (tai oikeastaan vain sähköpostit, koska kyselytutkimus toteutetaan webkyselynä).\nMiten sen kauniisti sanoisi? Olisiko “EI TIPU!” hyvä?\nJotkut ilmeisesti ihan oikeasti uskovat, että sähköpostiylläpitäjät ovat joko hölmöjä tai laeista piittaamattomia, tai sitten eivät vain itse ymmärrä. Vihje: pyyntöön suostuminen tarkoittaisi ainakin henkilörekisteririkosta.\nEmme anna osoitelistoja ulkopuolisille, emmekä edes sisäpuolisille ilman perusteltua ja laillista tarvetta. Ja mistä edes tietäisimme, että X ei aikoisi myydä tietoja eteenpäin.\nJa kyllä, opiskelijarekisteristä (tms.) voi kyllä ostaa esimerkiksi tutkimuskäyttöön osoitelistoja, jotka sisältävät vain niiden osoitteita, jotka ovat suostumuksensa luovuttamiseen antaneet.\nSuurta (laillista) massapostitusta varten kannattaa kuitenkin konsultoida myös teknistä postiylläpitoa (meitä), ettei synny odottamattomia ongelmia.\n“Tatjana” taas aktiivinen\n2008-04-04 – 16:27\nin haittaohjelmat, roskapostintorjunta\nViime yönä alkoi taas tulla sähköpostiviestejä otsikoilla Etsin kaveria/rakastajaa/rakkautta. Viestit näyttävät esimerkiksi tältä:\nDate: Fri, 4 Apr 2008 01:56:20 +0100\nSubject: Etsin rakkautta\nEtsin ystävää ja seksikumppania. Tarvitsen vain hyvän miehen joka on\nhttp://eräs (kylläkin toimiva) osoite/\nEli edes ääkkösiä ei ole osattu koodata oikein (edit: mutta hups, blogisofta teki sen sitten). Lähettäjänä on joku satunnainen osoite.\nErinäiset tiedotusvälineet ja CERT-FI ovat noteeranneet tapauksen. Kyseessä on siis haittaohjelma, jonka lähettämässä viestissä mainostetaan osoitetta, josta saa asennettua kyseisen haittaohjelman. Ei kannata.\nRoskaposti, virukset, muut haittaohjelmat ja phishing kulkevatkin nykyisin käsi kädessä. Verkkorikollisten työkalupakista löytyy koko repertuaari.\nMeillä yliopistolla viestit alkoivat jo yön aikana enimmäkseen tunnistua roskaposteiksi, koska viestien sisältämä www-osoite päätyi ns. URI-listoille. Tein lisäksi aamupäivällä tunnistussäännön (nimeltään “L_TATJANA_SCAM”), jonka perusteella viestien pitäisi tunnistua varmasti. Lisäksi verkkoväki taisi blokata osoitteen palomuurista.\nNyttemmin iltapäivällä tosin viestien tulo näyttäisi tyrehtyneen tyystin. Olikohan se kovin lyhytaikainen kampanja vai onkohan kaikkien koneet niin hyvin suojattuja? Epäilenpä ainakin jälkimmäistä.\nORDB listasi maailman\n2008-03-26 – 14:56\nRoskapostintorjunnan kulmakiven muodostavat monin paikoin niin sanotut mustat listat (eli sulkulistat, DNS-listat, englanniksi access lists, DNS black lists, Real Time Blackhole Lists, jne.). Näitä listoja operoivat ulkopuoliset tahot, joista osa on kaupallisia ja osa vapaaehtoisvoimin toimivia.\nListat sisältävät runsaasti IP-osoitteita, jotka esimerkiksi ovat laajakaistakäyttäjien suoria IP-osoitteita (joista ei yleensä pitäisi tulla suoraan postia kulkematta operaattorin palvelimen kautta) tai vaikkapa tunnettuja roskapostilähteitä.\nAjoittain syntyy uusia listoja, ja kuten arvata saattaa, toisinaan listat myös lopettavat toimintansa. Jälkimmäisestä yleensä seuraa ongelmia.\nListojen olemassaolo loppuu, kun ne käyvät tarpeettomaksi, tai esimerkiksi silloin, kun niiden ylläpitäjältä loppuu voimat. Edellisestä esimerkkinä on Open Relay Database (ORDB), joka listasi avoimia välityspalvelimia (open relay). Vähitellen maailma muuttui, ja roskapostista enää täysin marginaalinen osa tuli avointen releiden kautta. ORDB pani pillit pussiin tehtyään itsensä tarpeettomaksi.\nJälkimmäisestä tapauksesta varoittavan esimerkin antaa Osirusoft-niminen lista. Kerrotaan, että sen ylläpitäjä pimahti ja listasi koko maailman. Se tarkoittaa, että kun listaa käyttävä postipalvelin postia vastaanottaessaan tarkisti listalta minkä tahansa lähettäjän IP-osoitteen, vastauksena oli, että listattu on. Yleensä viesti palautuu tällöin lähettäjälle virheilmoituksen kera. Näin voidaan pysäyttää käytännössä kokonaisten organisaatioiden postinkulku.\nPostijärjestelmien ylläpitäjät valitsevat tarpeisiinsa sopivan valikoiman sulkulistoja lukuisien tarjolla olevien joukosta. Näillä ylläpitäjillä ei ole yleensä mitään erityistä yhteyttä listoja ylläpitäviin tahoihin, eikä varsinkaan listojen ylläpitäjillä niiden käyttäjiin. Tämä pahentaa ongelmaa. Lisäksi jotkut postijärjestelmät vain pystytetään eikä niille tehdä mitään sen jälkeen. Ei ylläpitoa (lähes) ollenkaan.\nORDB ilmoitti yli vuosi sitten lopettavansa toimintansa. Päinvastoin kuin Osirusoftin kamalassa tapauksessa, ORDB päätti tyhjentää listansa kokonaan. Näin pitääkin. Ongelma vain on, että kaikkia postiylläpitäjiä tieto ei näköjään vieläkään ole tavoittanut. Nyt onkin kuulunut raportteja siitä, että milloin mikäkin palvelin on muka ORDB-listattu; käytännössä koko maailma (0.0.0.0) on listattu. Tämäkö on ORDB:n tapa ilmoittaa kuolemastaan?\nNämä raportit todistavat ainakin sen, että maailmassa on ihan liian monta postijärjestelmää ilman (ammattitaitoista) ylläpitoa.\nSpämmin (ja ei-spämmin) raportointi\n2008-03-17 – 14:41\nin tekniikka, tilastolliset menetelmät\nToteutin hiljattain neljälle spämmiä tägäävälle koneelle tietokantareplikoinnin. Tietokannassa on siis dataa bayesiläistä roskapostintunnistusta (ks. edellinen kirjoitus) varten. Replikointi tarvitaan siksi, että koneilla on yhtäläinen käsitys siitä, mikä on roskaa ja mikä ei.\nTällä hetkellä setupissa on yksi master- ja kolme slave-konetta. Master-tietokantakoneelle opetetaan uusi aineisto, muutokset siirtyvät automaattisesti slave-koneille niin, että kaikilla on hetikohta identtinen tietokanta.\nKuten kerroin, tietokantaa täytyy säännöllisesti opettaa, koska postivuon profiili muuttuu; roskapostittajat muuttavat menetelmiään ja tyyliään, ja vähintäänkin aikaleimat viesteissä muuttuvat.\nEm. syystä muuten tilastosuodattimelle “opetettavat” viestit täytyy olla samalta ajanjaksolta ja mieluiten samoilta käyttäjiltä. Tai kuvitellaanpa, että tilastolliselle filtterille opetetaan roskapostiksi vain sellaisia viestejä, jotka on tulleet joulukuussa ja ei-roskapostiksi sellaisia, jotka ovat tulleet tammikuussa. Mitä luulette filtterin päättelevän tilanteessa, jossa se näkee viestissä merkkijonon “Dec” tai “Jan”?\nOpetus on jatkossa tarkoitus tehdä niin, että master-tietokannan sisältävällä koneella ajetaan säännöllisesti skripti, joka hakee IMAP-palvelimelta tietyistä kansiosta viestit ja opettaa ne suodattimelle.\nTulevaan webmailiin (joka siis on uudistumassa) tulee linkit “Report as spam” ja “Report as innocent”, joilla voi siirtää kansion näihin tiettyihin kansioihin. Itse asiassa sain tämän juuri toteutettua. Se on kuitenkin oma muutos webmailin koodiin, ja sellaisia pitäisi välttää. Pitänee ehdottaa kehittäjille tällaista toimintoa toteutettavaksi. Done.\nRaportoituja viestejä ei lue kukaan paitsi automaatti, joka huolehtii opettamisesta. Enintään roskapostikansiota saatetaan monitoroida otsikkotasolla, mutta siitäkään ei käy ilmi kenenkään henkilöys. Näitä ei siis katsota millään normaalilla postiohjelmalla.\n2008-03-14 – 20:27\nLupasin kertoa lisää bayesiläisestä roskapostintunnistuksesta, joka perustuu viestien sisältämien sanojen (tai muiden merkkijonojen) luokitteluun. Samaa tarkoittaen puhutaan myös oppivasta suodatuksesta.\nThomas Bayesin teoreeman kanssa menetelmällä on vain etäinen suhde, mutta joka tapauksessa kyse on tilastollisesta menetelmästä, jossa tunnistimelle annetaan aineisto, korpus, sekä roskapostista että ei-roskapostista. Tunnistin pilkkoo aineiston avainsanoiksi (token), käytännössä esimerkiksi sanoiksi. Näiden sanojen esiintymisfrekvenssi sekä roskapostissa että ei-roskapostissa tallennetaan tietokantaan, ja tämän datan perusteella jokaiselle viestille lasketaan “roskapostitodennäköisyys” sen sisältämän “sanaston” perusteella. Tarjolla on erilaisia ohjelmia ja näissä erilaisia algoritmeja todennäköisyyden laskemiseen. Meillä käytetään SpamAssassinia ja tätä kirjoittaessa sen naiivia bayesiläistä menetelmää, jonka tästä sovellusmahdollisuudesta ovat kirjoittaneet Paul Graham ja Gary Robinson. SA:ssa olisi käytettävissä myös vähän erilainen chi^2-menetelmä (Robinson), mutta ei nyt mennä siihen.\nMenetelmistä voisi kertoa pitempäänkin, ja niin teinkin kandityössäni (ja mahdollisesti tulevassa gradussani). Menetelmä on teoriassa hyvin sitkeä erilaisia kiertoyrityksiä vastaan, koska se oppii tunnistamaan ne (olettaen, että tietokantaa päivitetään automaattisesti tai ainakin usein). Käytännössä kuitenkin ollakseen tarkka menetelmä vaatii erittäin järeää laskenta- ja tallennuskapasiteettia ja palautejärjestelmän virheellisiä tunnistuksia varten. Niinpä toteutukset ovat yleensä, kuten meillä, jonkinlaisia kompromisseja.\nTilastollinen roskapostintorjunta algoritmista riippumatta on tehokkaimmillaan silloin, kun korpus on mahdollisimman yksilöllinen, siis vastaanottajakohtainen. Onhan selvää, että minun postini eivät ole sinun. Tämä kuitenkin edellyttäisi suurta tallennuskapasiteettia, jonka sisältämä data olisi kuitenkin suurimmaksi osaksi päällekkäistä – onhan intuitiivisesti lähes yhtä selvää, että suuri osa sanastosta on samaa eri vastaanottajienkin viesteissä. Lisäksi yksilöllisissä tietokannoissa on muita ongelmia – mitä esimerkiksi tehtäisiin postituslistalle osoitetulle viestille?\nMeillä onkin käytössä yksi globaali korpus, mutta sellaisen kerääminen on tietysti haaste, koska täytyisi huomioida kaikki eri kieliryhmät, käyttäjäryhmät ja niin edelleen. Satunnaisuus ja suuret volyymit ovat ystäviä tässä tapauksessa. Lisäksi käyttäjien yksityisyyden suoja on lakisääteisesti tiukka, eikä sitä saa vahingossakaan loukata “enempää kuin on tarpeellista välttämättömien tehtävien suorittamiseksi”. Tilastollisten menetelmien käyttö on tuskin ihan niin välttämätöntä, joten ihmisten viestejä voi käsitellä ainoastaan automaattisin menetelmin. Ja hyvä niin.\nAineiston täytyy myös olla ajan tasalla. Tähän tehtävään on useita eri menetelmiä, kuten se, että tunnistimelle opetetaan jatkuvasti ohi virtaavaa (riittävän selvästi tunnistettua) postimateriaalia. Toinen mahdollisuus on opettaa sille ainoastaan väärät tunnistukset – silloin kun roskaposti ei tunnistu roskapostiksi (väärä negatiivinen) tai viesti tunnistuu aiheetta roskapostiksi (väärä positiivinen). Täällä on käytössä näistä jälkimmäinen tapa. Lisäksi tietokanta tarvitsee jonkin verran pohjatietoa.\nMeillä on ollut käytössä tietoinen linja, jonka mukaan vääriä negatiivisia suvaitaan paljonkin verrattuna vääriin positiivisiin, joihin on aina suhtauduttava vakavasti. Roskapostintunnistus on aina näiden kahden välillä tasapainoilua.\nOn oma kysymyksensä, kuinka ylläpito saa haltuunsa väärin tunnistuneet viestit. Tähän asti on ajateltu,että ylläpitäjät saavat roskapostia ihan riittävästi, mutta ei-roskapostia varten on perustettu osoite,johon käyttäjät voivat bounsata viestejä. Käytännössä tapa ei ole tuottanut mielestäni riittävästi ei-roskapostiaineistoa, ja niinpä aineiston keräämiseen on nykyisin tehokkaampi tapa.\nPiakkoin (keväällä?) käyttöönotettavassa webmailin uudessa versiossa on kätevähköt linkit viestien raportoimiseksi opetusta varten. Toivon tämän innostavan käyttäjäkuntaa osallistumaan suodattimen kehittämiseen.\n2008-03-14 – 18:56\nTässä hieman perustietoa roskapostin torjunnasta Helsingin yliopistolla, seuraavien kirjoitusten pohjaksi.\nHelsingin yliopistolla roskapostia torjutaan muutamassa eri vaiheessa postinvälitystä. Kun joku lähettää postia talon ulkopuolelta, postia on vastaanottamassa tällä hetkellä kolme konetta. Koneita voidaan kutsua vaikka MX-koneiksi (mail exchanger) tai, kuten meillä on tapana sanoa, rajapostikoneiksi. Nehän ovat postin vastaanottamisen (ja aiemmin myös lähettämisen) näkökulmasta ulkomaailman ja yliopiston rajalla.\nNäillä rajakoneilla roskapostista torjutaan valtaosa. Apuna on erilaisia mustia listoja (DNS block lists), jotka sisältävät esimerkiksi tunnettuja roskapostin lähettäjäkoneiden IP-osoitteita. Käytössä on tällä hetkellä esimerkiksi Spamhausin, Trend Micron, SORBSin ja muutamia muita listoja. Lisäksi osa viesteistä torjutaan paikallisiin sääntöihin perustuen, mutta näiden sääntöjen rooli on volyymien puolesta vähenemään päin.\nOn tärkeää torjua mahdollisimman paljon viestejä jo “kättelyssä” SMTP-tasolla (ja SMTP on postinvälitykseen käytetty protokolla), koska silloin ei tarvitse generoida virheilmoitusviestiä osoitteeseen, jonka roskapostittaja on väärentänyt lähettäjäksi. Aihe voi olla asiaa tuntemattomalle hieman hankala. Lisätietoja hakukoneista hakusanalla “backscatter”.\nVastaanotetut viestit ohjataan seuraavaksi virustarkistukseen. Virustorjuntaohjelma kylmästi poistaa viruksen sisältämät viestit. Aiemmin niin ei olisi voitu tehdä, sillä liikkeellä oli paljon ns. makroviruksia, jotka piileskelivät sinänsä legitiimien MS Office -tiedostojen kätköissä. Nykyisin tilanne on muuttunut, ja voidaan sanoa, että käytännössä kaikki viruksen tai madon sisältävät viestit ovat myös sellaisen generoimia. Kukaan ei siis jää kaipaamaan näitä viestejä.\nVirustarkistuksen jälkeen vuorossa on omasta näkökulmastani kiinnostavin ja haasteellisin osa, roskapostin tunnistus. Roskapostia tunnistetaan sekä sisällöllisin menetelmin että esimerkiksi viestin otsakkeisiin perustuen. Tunnistuksessa on apuna myös mainittuja mustia listoja, koska viestien joukossa on esimerkiksi iki.fi:n kaltaisten palvelujen kautta tulleita roskapostiviestejä, jotka ovat turvassa rajapostikoneiden kontrollilta.\nKäytössämme on yleensä uusin versio SpamAssassin-ohjelmistosta, ja se perustuu erilaisten tekniikoiden yhdistämiseen. Mustien listojen lisäksi ohjelma käyttää mittavaa joukkoa säännöllisiä lausekkeita (ns. heuristinen analyysi), ja muitakin tekniikoita on tarjolla. Kaikki eivät ole meillä eri syistä käytössä;tyypillisesti joko tehosyöppöytensä takia tai sitten tekniikka ei vielä ole tarpeeeksi kehittynyttä.\nLisäksi tunnistuksessa on käytössä ns. bayesiläinen menetelmä, tilastollinen roskapostin tunnistaminen. Kerron siitä lisää myöhemmin.\nNäistä kaikista tekniikoista lasketaan yhteen pisteet, ja jos viesti kerää riittävästi pisteitä eli riittävän moni testi löytää siitä roskapostimaisia piirteitä, siihen lisätään roskapostiepäilystä kertova otsake (tai kaksi, X-HY-Spam-Status ja -Level). Tämän perusteella käyttäjät voivat sitten tehdä erilaisia suodatustoimenpiteitä.\nKäyttäjät voivat omatoimisesti tutkiskella, mitkä kaikki testit laukesivat viestin kohdalla katsomalla viestin X-HY-Tests-otsakkeen sisällön.\n2008-03-14 – 18:30\nin määrä ja laatu\nKun tein syksyllä 2007 kandityötäni roskapostintorjunnasta, olin lyödä itseni ällikällä. Opettelin käyttämään R-tilasto-ohjelmiston piirto-ominaisuuksia ja tein käppyröitä roskapostin määristä. Laskin käppyröiden pohjaksi yhteen eri postinvälityksen vaiheissa torjuttujen viestien määrää, ja suhteutettuna muuhun postiin lukema oli huikean korkea, siinä 96 prosentin hujakoilla ja nousussa.\nNyt tiedämme, että kyseessä oli jonkun botnetin aiheuttama piikki, ja nyttemmin määrä on laskenut. Tätä kirjoittaessa viikkokeskiarvo on “enää” 91 prosenttia.\n2008-03-14 – 18:09\nAjattelin kertoa täällä kuulumisia siitä, mitä kuuluu yliopiston roskapostintorjunnalle. Varmaan samalla tulee käsitellyksi muitakin sähköpostiin liittyviä asioita.\nBlogin sisältö on pääosin aika teknistä, enkä ehkä aina jaksa selittää kaikkia asioita. Kommentit ja tarkennus- tai selityspyynnöt ovat erittäin tervetulleita.\nKommenttipuolella voi tietysti myös valittaa ongelmista, mutta jos on jotain oikeasti tärkeää sanottavaa, kannattaa lähestyä atk-posti ät helsinki piste fi -osoitetta.